title: Απόφαση (ΕΕ) 2017/899 του Ευρωπαϊκού Κοινοβουλίου και του Συμβουλίου, της 17ης Μαΐου 2017, σχετικά με τη χρήση της ζώνης συχνοτήτων των 470-790 MHz στην Ένωση

text:
               25.5.2017

               EL

               Επίσημη Εφημερίδα της Ευρωπαϊκής Ένωσης

               L 138/131

         ΑΠΌΦΑΣΗ (ΕΕ) 2017/899 ΤΟΥ ΕΥΡΩΠΑΪΚΟΫ ΚΟΙΝΟΒΟΥΛΊΟΥ ΚΑΙ ΤΟΥ ΣΥΜΒΟΥΛΊΟΥ
   της 17ης Μαΐου 2017
   σχετικά με τη χρήση της ζώνης συχνοτήτων των 470-790 MHz στην Ένωση
   ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης και ιδίως το άρθρο 114,
   Έχοντας υπόψη την πρόταση της Ευρωπαϊκής Επιτροπής,
   Κατόπιν διαβίβασης του σχεδίου νομοθετικής πράξης στα εθνικά κοινοβούλια,
   Έχοντας υπόψη τη γνώμη της Ευρωπαϊκής Οικονομικής και Κοινωνικής Επιτροπής (1),
   Κατόπιν διαβούλευσης με την Επιτροπή των Περιφερειών,
   Αποφασίζοντας σύμφωνα με τη συνήθη νομοθετική διαδικασία (2),
   Εκτιμώντας τα ακόλουθα:

               (1)

               Στο πολυετές πρόγραμμα πολιτικής για το ραδιοφάσμα που θεσπίστηκε με την απόφαση αριθ. 243/2012/ΕΕ (3), το Ευρωπαϊκό Κοινοβούλιο και το Συμβούλιο έθεσαν τους στόχους του προσδιορισμού τουλάχιστον 1 200 MHz ραδιοφάσματος το οποίο θα είναι κατάλληλο για υπηρεσίες ασύρματων, ευρυζωνικών ηλεκτρονικών επικοινωνιών στην Ένωση έως το 2015, της υποστήριξης της περαιτέρω ανάπτυξης καινοτόμων υπηρεσιών ραδιοτηλεοπτικών μεταδόσεων μέσω της εξασφάλισης επαρκούς ραδιοφάσματος για τη δορυφορική και επίγεια παροχή αυτών των υπηρεσιών εφόσον τεκμηριωθεί σαφώς η σχετική ανάγκη, και της εξασφάλισης επαρκούς ραδιοφάσματος για τις υπηρεσίες παραγωγής προγράμματος και ειδικών εκδηλώσεων («PMSE»).

               (2)

               Στην ανακοίνωσή της της 6ης Μαΐου 2015 με τίτλο «Στρατηγική για την ψηφιακή ενιαία αγορά της Ευρώπης», η Επιτροπή υπογράμμισε τη σημασία της ζώνης συχνοτήτων των 694-790 MHz («700 MHz») για να διασφαλίζεται η παροχή ευρυζωνικών υπηρεσιών σε αγροτικές περιοχές ώστε να διασφαλίζεται πρόσβαση και συνδεσιμότητα, και τόνισε την ανάγκη για συντονισμένη αποδέσμευση αυτής της ζώνης συχνοτήτων, μέσω της παράλληλης κάλυψης των ειδικών αναγκών διανομής υπηρεσιών ραδιοτηλεοπτικών μεταδόσεων. Η μείωση του ψηφιακού χάσματος, όσον αφορά τόσο την κάλυψη όσο και τις γνώσεις, αποτελεί σημαντικό ζήτημα στο οποίο πρέπει να δοθεί προτεραιότητα, χωρίς να δημιουργούνται νέα χάσματα όταν οι χρήστες εξοικειώνονται με νέες τεχνολογίες.

               (3)

               Η αποτελεσματική διαχείριση του ραδιοφάσματος αποτελεί προϋπόθεση για τη στροφή του κλάδου στην τεχνολογία πέμπτης γενιάς, η οποία θα έθετε την Ένωση στο επίκεντρο της καινοτομίας και θα δημιουργούσε ευνοϊκό περιβάλλον για να αναπτυχθούν δίκτυα και υπηρεσίες ηλεκτρονικών επικοινωνιών, ούτως ώστε να μεγιστοποιηθεί το αναπτυξιακό δυναμικό της ψηφιακής οικονομίας. Η οικονομία της Ένωσης θα έχει όλο και περισσότερο στον πυρήνα της την ψηφιακή κοινωνία, η οποία απαιτεί καθολική κάλυψη δικτύου για την ανάπτυξη υπηρεσιών που συνδέονται με το διαδίκτυο των πραγμάτων, το ηλεκτρονικό εμπόριο και τις ευρωπαϊκές υπηρεσίες υπολογιστικού νέφους και για να αντληθούν στο ακέραιο τα οφέλη τού «Βιομηχανία 4.0» σε ολόκληρη την Ένωση.

               (4)

               Η ζώνη συχνοτήτων των 700 MHz αντιπροσωπεύει μια ευκαιρία για παγκόσμια εναρμονισμένο και συντονισμένο ραδιοφάσμα για ασύρματες ευρυζωνικές υπηρεσίες, που προσφέρει οικονομίες κλίμακας. Η ζώνη αυτή θα πρέπει να επιτρέψει να αναπτυχθούν σε αστικές και σε αγροτικές ή απομακρυσμένες περιοχές νέες, καινοτόμες ψηφιακές υπηρεσίες, όπως ηλ-υγεία και «κινητή» υγεία, υποστηριζόμενες από κινητά τηλέφωνα, συσκευές παρακολούθησης ασθενών και άλλες ασύρματες συσκευές, καθώς και ευφυή ενεργειακά δίκτυα.

               (5)

               Στο ψήφισμά του της 19ης Ιανουαρίου 2016 με τίτλο «Πορεία προς μια νομοθετική πράξη για την ψηφιακή ενιαία αγορά», το Ευρωπαϊκό Κοινοβούλιο υπενθύμισε στα κράτη μέλη τη δέσμευσή τους να επιτύχουν πλήρη ανάπτυξη σε τουλάχιστον ελάχιστες ταχύτητες-στόχους 30 Mbps, έως το 2020, τόνισε ότι το ραδιοφάσμα αποτελεί καίριας σημασίας πόρο για την εσωτερική αγορά των ασύρματων ευρυζωνικών επικοινωνιών, καθώς και ραδιοτηλεοπτικών υπηρεσιών, και είναι απαραίτητο για τη μελλοντική ανταγωνιστικότητα της Ευρωπαϊκής Ένωσης, και ζήτησε, ως προτεραιότητα, ένα εναρμονισμένο και φιλικό προς την ανταγωνιστικότητα πλαίσιο για την κατανομή και για την αποτελεσματική διαχείριση του ραδιοφάσματος.

               (6)

               Το ραδιοφάσμα είναι δημόσιο αγαθό. Αποτελεί, στη ζώνη συχνοτήτων των 470-790 MHz, πολύτιμο στοιχείο για την οικονομικά αποδοτική ανάπτυξη ασύρματων δικτύων με καθολική κάλυψη σε εσωτερικούς και εξωτερικούς χώρους. Το εν λόγω ραδιοφάσμα χρησιμοποιείται σήμερα στην Ένωση για την ψηφιακή επίγεια τηλεόραση και την ασύρματη ακουστική PMSE. Αποτελεί συνεπώς προϋπόθεση για την προσβασιμότητα και τη διάδοση πολιτιστικού περιεχομένου, πληροφοριών και ιδεών. Υποστηρίζει, παράλληλα με νέες μορφές διανομής, την ανάπτυξη των μέσων επικοινωνίας και των δημιουργικών, πολιτισμικών και ερευνητικών τομέων οι οποίοι βασίζονται σε ιδιαιτέρως μεγάλο βαθμό σε αυτό για την ασύρματη παροχή περιεχομένου σε τελικούς χρήστες.

               (7)

               Η ανάθεση της ζώνης συχνοτήτων των 700 MHz θα πρέπει να διαρθρωθεί κατά τρόπο που να διευκολύνει τον ανταγωνισμό, και να γίνεται με τρόπο που να μην υπονομεύει τον υφιστάμενο ανταγωνισμό.

               (8)

               Στην περιοχή 1, η οποία περιλαμβάνει την Ένωση, οι κανονισμοί ραδιοεπικοινωνιών της Διεθνούς Ένωσης Τηλεπικοινωνιών που εκδόθηκαν από την Παγκόσμια Διάσκεψη Ραδιοεπικοινωνιών του 2015, προβλέπουν την κατανομή της ζώνης συχνοτήτων των 700 MHz στην υπηρεσία ραδιοτηλεοπτικών μεταδόσεων και στην υπηρεσία κινητών επικοινωνιών (με την εξαίρεση της κινητής αεροναυτικής υπηρεσίας) σε εξίσου πρωτεύουσα βάση. Η ζώνη συχνοτήτων των 470-694 MHz («κάτω των 700 MHz») συνεχίζει να κατανέμεται αποκλειστικά στις υπηρεσίες ραδιοτηλεοπτικών μεταδόσεων, σε πρωτεύουσα βάση, και στη χρήση ασύρματης ακουστικής PMSE, σε δευτερεύουσα βάση.

               (9)

               Η ταχέως αναπτυσσόμενη κίνηση στο ασύρματο ευρυζωνικό δίκτυο και η αυξανόμενη οικονομική, βιομηχανική και κοινωνική σημασία της ψηφιακής οικονομίας καθιστούν αναγκαία την ύπαρξη βελτιωμένης χωρητικότητας ασύρματου δικτύου. Το ραδιοφάσμα στη ζώνη συχνοτήτων των 700 MHz προσφέρει τόσο πρόσθετη χωρητικότητα όσο και καθολική κάλυψη, ιδίως για αγροτικές, ορεινές και νησιωτικές περιοχές, καθώς και άλλες απομακρυσμένες περιοχές που αντιμετωπίζουν οικονομικά προβλήματα, που έχουν προκαθορισθεί σύμφωνα με τομείς εθνικής προτεραιότητας, περιλαμβανομένων κατά μήκος σημαντικών χερσαίων οδών μεταφορών και για χρήση σε εσωτερικούς χώρους και για μεγάλου εύρους επικοινωνίες μεταξύ μηχανημάτων. Σε αυτό το πλαίσιο, συνεκτικά και συντονισμένα μέτρα για υψηλής ποιότητας επίγεια ασύρματη κάλυψη σε ολόκληρη την Ένωση, βασισμένα σε βέλτιστες εθνικές πρακτικές όσον αφορά τις υποχρεώσεις αδειοδότησης φορέων εκμετάλλευσης, θα πρέπει να επιδιώκουν την επίτευξη του στόχου του προγράμματος πολιτικής για το ραδιοφάσμα κατά τον οποίο κάθε πολίτης σε ολόκληρη την Ένωση θα πρέπει να έχει πρόσβαση, τόσο σε εσωτερικούς όσο και σε εξωτερικούς χώρους, στις μεγαλύτερες ευρυζωνικές ταχύτητες και τουλάχιστον σε 30 Mbps έως το 2020, και θα πρέπει να επιδιώκουν την υλοποίηση ενός φιλόδοξου οράματος για μια κοινωνία των gigabit στην Ένωση. Τα μέτρα αυτά θα προωθούν καινοτόμες ψηφιακές υπηρεσίες και θα εξασφαλίζουν μακροπρόθεσμα κοινωνικοοικονομικά οφέλη.

               (10)

               Η τεχνολογία πέμπτης γενιάς θα έχει σημαντικό αντίκτυπο όχι μόνο στον ψηφιακό τομέα αλλά και στις οικονομίες συνολικά. Δεδομένου, ιδίως, ότι η τεχνολογία τέταρτης γενιάς και οι αντίστοιχες υπηρεσίες αναπτύχθηκαν αργά, η επιτυχημένη εφαρμογή της τεχνολογίας πέμπτης γενιάς στην Ένωση θα είναι καθοριστική για την οικονομική ανάπτυξη και για την ανταγωνιστικότητα και την παραγωγικότητα της οικονομίας της Ένωσης. Η Ένωση πρέπει, συνεπώς, να αναλάβει ηγετικό ρόλο, διασφαλίζοντας επαρκές ραδιοφάσμα για την επιτυχημένη έναρξη λειτουργίας και ανάπτυξη της τεχνολογίας πέμπτης γενιάς. Επιπλέον, όταν επιτρέπουν τη χρήση της ζώνης συχνότητας των 700 MHz, τα κράτη μέλη θα πρέπει να εξετάσουν αν είναι σκόπιμο να διασφαλίσουν ότι φορείς περιαγωγής κινητών εικονικών δικτύων δύνανται να αυξήσουν τη γεωγραφική τους κάλυψη. Όταν το ζητά κάποιο κράτος μέλος, η Επιτροπή θα πρέπει να διευκολύνει, όπου είναι εφικτό, τη δυνατότητα από κοινού οργάνωσης δημοπρασιών, συμβάλλοντας έτσι στη δημιουργία πανευρωπαϊκών δομών.

               (11)

               Η κοινή χρήση του ραδιοφάσματος εντός μιας κοινής ζώνης συχνοτήτων μεταξύ της δικατευθυντικής ασύρματης ευρυζωνικής χρήσης για κάλυψη ευρείας περιοχής (ανερχόμενη και κατερχόμενη ζεύξη), αφενός, και της χρήσης μονοκατευθυντικών τηλεοπτικών μεταδόσεων ή υπηρεσίας ασύρματης ακουστικής PMSE, αφετέρου, εγείρει προβλήματα από τεχνική άποψη όταν οι περιοχές κάλυψης αλληλοεπικαλύπτονται ή είναι κοντά. Αυτό σημαίνει ότι η αναδιάθεση της ζώνης συχνοτήτων των 700 MHz για υπηρεσίες δικατευθυντικών επίγειων ασύρματων ευρυζωνικών ηλεκτρονικών επικοινωνιών θα στερούσε στους χρήστες της DTT και της ασύρματης ακουστικής PMSE ένα μέρος των πόρων τους σε ραδιοφάσμα. Επομένως, οι τομείς της DTT και της PMSE χρειάζονται μακροπρόθεσμη ρυθμιστική προβλεψιμότητα σχετικά με τη διαθεσιμότητα επαρκούς ραδιοφάσματος, ώστε να μπορούν να εξασφαλίζουν τη βιώσιμη παροχή και ανάπτυξη των υπηρεσιών τους, ιδίως τηλεοπτικών υπηρεσιών που εκπέμπονται δωρεάν, διασφαλίζοντας παράλληλα περιβάλλον ευνοϊκό για επενδύσεις, ούτως ώστε να επιτευχθούν οι στόχοι της ενωσιακής και εθνικής πολιτικής στον οπτικοακουστικό τομέα, όπως είναι η κοινωνική συνοχή, η πολυφωνία των μέσων ενημέρωσης και η πολιτιστική πολυμορφία. Είναι δυνατό να χρειαστούν μέτρα σε ενωσιακό και εθνικό επίπεδο ώστε να εξασφαλιστούν πρόσθετοι πόροι ραδιοφάσματος για χρήση από την ασύρματη ακουστική PMSE εκτός της ζώνης συχνοτήτων των 470-790 MHz.

               (12)

               Στην έκθεσή του προς την Επιτροπή, ο Pascal Lamy, πρόεδρος της ομάδας υψηλού επιπέδου για τη μελλοντική χρήση της ζώνης UHF (470-790 MHz), συνέστησε η ζώνη συχνοτήτων των 700 MHz να διατεθεί για το ασύρματο ευρυζωνικό δίκτυο μέχρι το 2020 (+/– δύο έτη). Το γεγονός αυτό θα συνέβαλε στην επίτευξη του στόχου της μακροπρόθεσμης ρυθμιστικής προβλεψιμότητας για την ψηφιακή επίγεια τηλεόραση, καθιστώντας διαθέσιμη την ζώνη συχνοτήτων κάτω των 700 MHz έως το 2030, παρόλο που ο συγκεκριμένος στόχος θα έπρεπε να επανεξεταστεί έως το 2025.

               (13)

               Η ομάδα για την πολιτική ραδιοφάσματος, συνέστησε στη γνώμη του σχετικά με μια μακροπρόθεσμη στρατηγική για τη μελλοντική χρήση της ζώνης UHF (470-790 MHz) στην Ευρωπαϊκή Ένωση, της 19ης Φεβρουαρίου 2015, την υιοθέτηση συντονισμένης προσέγγισης σε ολόκληρη την Ένωση ώστε η ζώνη συχνοτήτων των 700 MHz να καταστεί διαθέσιμη για αποτελεσματική χρήση για υπηρεσίες ασύρματων ευρυζωνικών ηλεκτρονικών επικοινωνιών έως το τέλος του 2020, σημειώνοντας ότι τα κράτη μέλη δύνανται να αποφασίζουν επικαλούμενα δεόντως τεκμηριωμένους λόγους, την καθυστέρηση της διαθεσιμότητας της ζώνης μέχρι και δύο έτη. Επιπλέον, η διαθεσιμότητα της ζώνης συχνοτήτων κάτω των 700 MHz για την παροχή ραδιοτηλεοπτικών υπηρεσιών θα πρέπει να διασφαλιστεί έως το 2030.

               (14)

               Ορισμένα κράτη μέλη έχουν ήδη ξεκινήσει ή ολοκληρώσει εθνική διαδικασία για την αδειοδότηση της χρήσης της ζώνης συχνοτήτων των 700 MHz για υπηρεσίες δικατευθυντικών επίγειων ασύρματων ευρυζωνικών ηλεκτρονικών επικοινωνιών. Απαιτείται συντονισμένη προσέγγιση για τη μελλοντική χρήση της ζώνης συχνοτήτων των 700 MHz, η οποία θα πρέπει επίσης να εξασφαλίζει ρυθμιστική προβλεψιμότητα, να εξισορροπεί την ποικιλομορφία των κρατών μελών με τους στόχους ψηφιακής ενιαίας αγοράς και να προάγει τον ευρωπαϊκό ηγετικό ρόλο όσον αφορά τις διεθνείς τεχνολογικές εξελίξεις. Σε αυτό το πλαίσιο, θα πρέπει να απαιτείται από τα κράτη μέλη να αναδιαθέσουν τη ζώνη συχνοτήτων των 700 MHz εγκαίρως, σύμφωνα με το δίκαιο της Ένωσης και το εθνικό δίκαιο.

               (15)

               Τα κράτη μέλη θα πρέπει να έχουν τη δυνατότητα να καθυστερήσουν, επικαλούμενα δεόντως τεκμηριωμένους λόγους, να επιτρέψουν τη χρήση της ζώνης συχνοτήτων των 700 MHz για χρήση από επίγεια συστήματα ικανά να παρέχουν υπηρεσίες ασύρματων ευρυζωνικών ηλεκτρονικών επικοινωνιών, για μέγιστο διάστημα δύο ετών, πέρα από την κοινή ενωσιακή προθεσμία του 2020. Οι λόγοι για μια τέτοια καθυστέρηση θα πρέπει να περιορίζονται σε ανεπίλυτα προβλήματα διασυνοριακού συντονισμού που έχουν ως συνέπεια επιζήμιες παρεμβολές, το πόσο αναγκαίο και πόσο πολύπλοκο είναι να διασφαλιστεί η τεχνική μετάβαση μεγάλου τμήματος του πληθυσμού σε προηγμένα πρότυπα ραδιοτηλεοπτκής μετάδοσης, καθώς το οικονομικό κόστος της μετάβασης υπερβαίνει τα αναμενόμενα έσοδα από τις διαδικασίες ανάθεσης, και περιπτώσεις ανωτέρας βίας. Τα κράτη μέλη θα πρέπει να λαμβάνουν όλα τα αναγκαία μέτρα για να ελαχιστοποιήσουν τις προκαλούμενες επιβλαβείς παρεμβολές στα θιγόμενα κράτη μέλη. Σε περίπτωση που κράτη μέλη καθυστερήσουν να επιτρέψουν τη χρήση της ζώνης συχνοτήτων των 700 MHz, θα πρέπει να ενημερώσουν τα άλλα κράτη μέλη και την Επιτροπή αναλόγως και να περιλάβουν αυτούς τους δεόντως τεκμηριωμένους λόγους στους εθνικούς χάρτες πορείας τους. Τα εν λόγω κράτη μέλη και κάθε κράτος μέλος που θίγεται από την καθυστέρηση θα πρέπει να συνεργαστούν ώστε να συντονίσουν τη διαδικασία αποδέσμευσης της ζώνης συχνοτήτων των 700 MHz και να περιλάβουν πληροφορίες για το συντονισμό αυτό στους εθνικούς χάρτες πορείας τους.

               (16)

               Η χρήση της ζώνης συχνοτήτων των 700 MHz από άλλες εφαρμογές σε τρίτες χώρες, η οποία επιτρέπεται από διεθνείς συμφωνίες, ή σε μέρη της εθνικής επικράτειας εκτός του αποτελεσματικού ελέγχου των αρχών του κράτους μέλους, θα μπορούσε να περιορίσει τη χρήση της ζώνης συχνοτήτων των 700 MHz για υπηρεσίες επίγειων ασύρματων ευρυζωνικών ηλεκτρονικών επικοινωνιών σε ορισμένα κράτη μέλη. Αυτό θα εμπόδιζε τα εν λόγω κράτη μέλη να συμμορφώνονται με το κοινό χρονοδιάγραμμα που έχει οριστεί σε επίπεδο Ένωσης. Τα οικεία κράτη μέλη θα πρέπει να λαμβάνουν όλα τα απαραίτητα μέτρα ώστε να ελαχιστοποιείται η διάρκεια και η γεωγραφική έκταση αυτών των περιορισμών και να ζητούν τη συνδρομή της Ένωσης, όπου είναι απαραίτητο, δυνάμει του άρθρου 10 παράγραφος 2 της απόφασης αριθ. 243/2012/ΕΕ. Θα πρέπει να ενημερώνουν επίσης την Επιτροπή για τέτοιου είδους περιορισμούς, σύμφωνα με το άρθρο 6 παράγραφος 2 και το άρθρο 7 της απόφασης αριθ. 676/2002/ΕΚ του Ευρωπαϊκού Κοινοβουλίου και του Συμβουλίου (4), και οι πληροφορίες θα πρέπει να δημοσιεύονται σύμφωνα με το άρθρο 5 της απόφασης αριθ. 676/2002/ΕΚ.

               (17)

               Η παρούσα απόφαση δεν θα πρέπει να θίγει τα μέτρα που λαμβάνονται σε εθνικό επίπεδο, σύμφωνα με το δίκαιο της Ένωσης, τα οποία επιδιώκουν στόχους γενικού συμφέροντος που έχουν σχέση με το δικαίωμα των κρατών μελών να οργανώνουν και να χρησιμοποιούν το ραδιοφάσμα τους για σκοπούς δημόσιας τάξης, δημόσιας ασφάλειας και άμυνας.

               (18)

               Η χρήση της ζώνης συχνοτήτων των 700 MHz για υπηρεσίες επίγειων ασύρματων ευρυζωνικών ηλεκτρονικών επικοινωνιών θα πρέπει να υπαχθεί σε καθεστώς ευέλικτης αδειοδότησης το συντομότερο δυνατό. Το καθεστώς αυτό θα πρέπει να περιλαμβάνει τη δυνατότητα των κατόχων δικαιωμάτων χρήσης του ραδιοφάσματος να μεταβιβάζουν και να μισθώνουν τα υφιστάμενα δικαιώματά τους στο πλαίσιο της εφαρμογής των άρθρων 9, 9α και 9β της οδηγίας 2002/21/ΕΚ του Ευρωπαϊκού Κοινοβουλίου και του Συμβουλίου (5), λαμβάνοντας υπόψη την υποχρέωση για την προώθηση του αποτελεσματικού χωρίς στρεβλώσεις ανταγωνισμού στην εσωτερική αγορά υπηρεσιών ηλεκτρονικών επικοινωνιών, σύμφωνα με το άρθρο 5 της απόφασης αριθ. 243/2012/ΕΕ. Κατά τις αντίστοιχες αξιολογήσεις τους όταν χορηγούν άδειες εκμετάλλευσης ραδιοφάσματος, τα κράτη μέλη θα πρέπει να λαμβάνουν υπόψη τη διάρκεια ισχύος των αδειών, το επιχειρηματικό σχέδιο των φορέων εκμετάλλευσης και τη συμβολή του στην επίτευξη των στόχων του ψηφιακού θεματολογίου και την προώθηση καινοτόμων ψηφιακών υπηρεσιών και μακροπρόθεσμων κοινωνικοοικονομικών οφελών.

               (19)

               Είναι σημαντικό να επιτευχθεί μακροπρόθεσμη ρυθμιστική προβλεψιμότητα για την πρόσβαση της ψηφιακής επίγειας τηλεόρασης (DTT) στη ζώνη συχνοτήτων κάτω των 700 MHz, λαμβάνοντας υπόψη τα αποτελέσματα της Παγκόσμιας Διάσκεψης Ραδιοεπικοινωνιών του 2015. Σύμφωνα με τα άρθρα 9 και 9α της οδηγίας 2002/21/ΕΚ, τα κράτη μέλη θα πρέπει να εφαρμόζουν μια ευέλικτη προσέγγιση όπου είναι δυνατόν και να μπορούν να επιτρέπουν την εισαγωγή εναλλακτικών χρήσεων, όπως υπηρεσιών επίγειων ασύρματων ευρυζωνικών ηλεκτρονικών επικοινωνιών, στη ζώνη συχνοτήτων κάτω των 700 MHz, σύμφωνα με τις εθνικές ανάγκες διανομής υπηρεσιών ραδιοτηλεοπτικών μεταδόσεων, μεταξύ άλλων και καινοτόμων υπηρεσιών με γνώμονα το χρήστη. Οι εναλλακτικές αυτές χρήσεις θα πρέπει να διασφαλίζουν στη ραδιοτηλεόραση ως τον πρωταρχικό χρήστη συνεχιζόμενη πρόσβαση στο φάσμα, εφόσον υπάρχει εθνική ζήτηση. Προς το σκοπό αυτό, τα κράτη μέλη θα πρέπει να προωθούν τη συνεργασία μεταξύ ραδιοτηλεοπτικών φορέων, φορέων εκμετάλλευσης ραδιοτηλεοπτικών μεταδόσεων και φορέων εκμετάλλευσης κινητής τηλεφωνίας, προκειμένου να διευκολύνουν τη σύγκλιση της οπτικοακουστικής και της διαδικτυακής πλατφόρμας και την κοινή χρήση του ραδιοφάσματος. Όταν επιτρέπουν χρήση εντός της ζώνης συχνοτήτων κάτω των 700 MHz για υπηρεσίες επίγειων ασύρματων ευρυζωνικών ηλεκτρονικών επικοινωνιών, τα κράτη μέλη θα πρέπει να διασφαλίζουν ότι η εν λόγω χρήση δεν προκαλεί επιζήμια παρεμβολή σε ψηφιακές επίγειες τηλεοπτικές μεταδόσεις σε γειτονικά κράτη μέλη, όπως προβλέπεται στη συμφωνία που επιτεύχθηκε στην περιφερειακή διάσκεψη ραδιοεπικοινωνιών του 2006.

               (20)

               Τα κράτη μέλη θα πρέπει να εκδώσουν συνεκτικούς εθνικούς χάρτες πορείας για να διευκολύνουν τη χρήση της ζώνης συχνοτήτων των 700 MHz για υπηρεσίες επίγειων ασύρματων ευρυζωνικών ηλεκτρονικών επικοινωνιών, εξασφαλίζοντας παράλληλα τη συνέχιση της παροχής των υπηρεσιών τηλεοπτικής μετάδοσης που αποσύρονται από τη ζώνη. Μόλις εκδοθούν οι εν λόγω εθνικοί χάρτες πορείας, τα κράτη μέλη θα πρέπει να τους καταστήσουν διαθέσιμους εντός της Ένωσης, με διαφανή διαδικασία. Οι εθνικοί χάρτες πορείας θα πρέπει να καλύπτουν δραστηριότητες και χρονοδιαγράμματα για τον επανασχεδιασμό των συχνοτήτων, τις τεχνικές εξελίξεις σχετικά με τον εξοπλισμό δικτύου και τελικών χρηστών, τη συνύπαρξη μεταξύ του εξοπλισμού ραδιοεπικοινωνιών και μη ραδιοεπικοινωνιών, τα υφιστάμενα και τα νέα καθεστώτα αδειοδότησης, μηχανισμούς για την αποφυγή επιζήμιων παρεμβολών στους χρήστες του ραδιοφάσματος σε παρακείμενες ζώνες και πληροφορίες για τη δυνατότητα αποζημίωσης του κόστους μετάβασης, όπου ανακύπτει τέτοιο κόστος, ώστε να αποφευχθεί, μεταξύ άλλων, το κόστος για τους τελικούς χρήστες ή τα ραδιοτηλεοπτικά κανάλια. Στις περιπτώσεις που τα κράτη μέλη σκοπεύουν να διατηρήσουν την ψηφιακή επίγεια τηλεόραση, οι εθνικοί χάρτες πορείας θα πρέπει να εξετάζουν τη δυνατότητα να διευκολύνουν αναβαθμίσεις του εξοπλισμού ραδιοτηλεοπτικής μετάδοσης σε τεχνολογίες περισσότερο αποδοτικής χρήσης του ραδιοφάσματος, όπως προηγμένοι μορφότυποι βίντεο [π.χ. κωδικοποίηση αρχείων βίντεο υψηλής απόδοσης (HEVC)] ή τεχνολογίες μετάδοσης σήματος [π.χ. ψηφιακή επίγεια τηλεόραση δεύτερης γενιάς (DVB-T2)].

               (21)

               Το πεδίο εφαρμογής και ο μηχανισμός της πιθανής αποζημίωσης για την ολοκλήρωση της μετάβασης στη χρήση του ραδιοφάσματος, ιδίως για τους τελικούς χρήστες, θα πρέπει να αναλύονται σύμφωνα με τις οικείες εθνικές διατάξεις, όπως ορίζεται στο άρθρο 14 της οδηγίας 2002/20/ΕΚ του Ευρωπαϊκού Κοινοβουλίου και του Συμβουλίου (6), και θα πρέπει να συνάδουν με τις διατάξεις των άρθρων 107 και 108 της Συνθήκης για τη λειτουργία της Ευρωπαϊκής Ένωσης ούτως ώστε, για παράδειγμα, να διευκολύνουν τη μετάβαση στη χρήση τεχνολογιών αποδοτικότερων σε σχέση με το ραδιοφάσμα. Η Επιτροπή θα πρέπει να είναι σε θέση να παρέχει καθοδήγηση σε ένα κράτος μέλος, κατόπιν αιτήματός του, για να διευκολύνει τη μετάβαση στη χρήση φάσματος.

               (22)

               Η Επιτροπή θα πρέπει, σε συνεργασία με τα κράτη μέλη, να υποβάλλει εκθέσεις στο Ευρωπαϊκό Κοινοβούλιο και στο Συμβούλιο για τις εξελίξεις στη χρήση της ζώνης συχνοτήτων κάτω των 700 MHz, με σκοπό να διασφαλίζεται η αποδοτική χρήση του ραδιοφάσματος, σύμφωνα με το ισχύον δίκαιο της Ένωσης. Η Επιτροπή θα πρέπει να λαμβάνει υπόψη τις κοινωνικές, οικονομικές, πολιτισμικές και διεθνείς πτυχές που επηρεάζουν τη χρήση της ζώνης συχνοτήτων κάτω των 700 MHz, περαιτέρω τεχνολογικές εξελίξεις, αλλαγές στη συμπεριφορά των καταναλωτών και τις απαιτήσεις συνδεσιμότητας για να ενθαρρύνει την ανάπτυξη και την καινοτομία στην Ένωση.

               (23)

               Δεδομένου ότι ο στόχος της παρούσας απόφασης, δηλαδή η διασφάλιση συντονισμένης προσέγγισης στη χρήση του ραδιοφάσματος στη ζώνη συχνοτήτων των 470-790 MHz στην Ένωση σύμφωνα με κοινούς στόχους, δεν μπορεί να επιτευχθεί επαρκώς από τα κράτη μέλη, μπορεί όμως εξαιτίας της κλίμακας και των αποτελεσμάτων του να επιτευχθεί καλύτερα σε επίπεδο Ένωσης, η Ένωση δύναται να λάβει μέτρα σύμφωνα με την αρχή της επικουρικότητας του άρθρου 5 της Συνθήκης για την Ευρωπαϊκή Ένωση. Σύμφωνα με την αρχή της αναλογικότητας όπως διατυπώνεται στο ίδιο άρθρο, η παρούσα απόφαση δεν υπερβαίνει τα αναγκαία όρια για την επίτευξη του στόχου αυτού,

         ΕΞΕΔΩΣΑΝ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   1.   Έως τις 30 Ιουνίου 2020 τα κράτη μέλη επιτρέπουν τη χρήση της ζώνης συχνοτήτων των 694-790 MHz («700 MHz») για επίγεια συστήματα παροχής υπηρεσιών ασύρματων ευρυζωνικών ηλεκτρονικών επικοινωνιών μόνον υπό εναρμονισμένους τεχνικούς όρους που θεσπίζονται από την Επιτροπή σύμφωνα με το άρθρο 4 της απόφασης αριθ. 676/2002/ΕΚ.
   Ωστόσο, τα κράτη μέλη μπορούν να καθυστερήσουν να επιτρέψουν τη χρήση της ζώνης συχνοτήτων των 700 MHz για έως και δύο έτη, για έναν ή περισσότερους από τους δεόντως τεκμηριωμένους λόγους που παρατίθενται στο παράρτημα της παρούσας απόφασης. Στην περίπτωση τέτοιας καθυστέρησης, το οικείο κράτος μέλος ενημερώνει σχετικά τα άλλα κράτη μέλη και την Επιτροπή, και περιλαμβάνει τους δεόντως τεκμηριωμένους λόγους στον εθνικό χάρτη πορείας που εκδόθηκε σύμφωνα με το άρθρο 5 της παρούσας απόφασης. Εφόσον είναι απαραίτητο, τα κράτη μέλη εφαρμόζουν τη διαδικασία αδειοδότησης ή τροποποιούν σχετικά υφιστάμενα δικαιώματα χρήσης του ραδιοφάσματος σύμφωνα με την οδηγία 2002/20/ΕΚ ώστε να επιτρέπουν την εν λόγω χρήση.
   Κράτος μέλος που καθυστερεί να επιτρέψει τη χρήση της ζώνης συχνοτήτων των 700 MHz δυνάμει του δεύτερου εδαφίου και τα κράτη μέλη που θίγονται από την εν λόγω καθυστέρηση συνεργάζονται με σκοπό να συντονίσουν τη διαδικασία αποδέσμευσης της ζώνης συχνοτήτων των 700 MHz για υπηρεσίες ασύρματων ηλεκτρονικών επικοινωνιών και περιλαμβάνουν πληροφορίες για τη συνεργασία αυτή στους εθνικούς χάρτες πορείας σύμφωνα με το άρθρο 5.
   2.   Προκειμένου να επιτρέψουν τη χρήση της ζώνης συχνοτήτων των 700 MHz σύμφωνα με την παράγραφο 1, τα κράτη μέλη συνάπτουν, έως την 31η Δεκεμβρίου 2017, όλες τις απαραίτητες διασυνοριακές συμφωνίες συντονισμού συχνότητας εντός της Ένωσης.
   3.   Τα κράτη μέλη δεν δεσμεύονται από τις υποχρεώσεις που καθορίζονται στις παραγράφους 1 και 2 σε γεωγραφικές περιοχές στις οποίες δεν έχει επιλυθεί ακόμα το ζήτημα του συντονισμού συχνοτήτων με τρίτες χώρες, εφόσον τα κράτη μέλη καταβάλλουν κάθε δυνατή προσπάθεια ώστε να ελαχιστοποιούν τη διάρκεια και τη γεωγραφική έκταση του εν λόγω ανεπίλυτου συντονισμού και υποβάλλουν σε ετήσια βάση τα αποτελέσματα στην Επιτροπή, έως ότου να επιλυθούν τα εκκρεμή ζητήματα συντονισμού.
   Το πρώτο εδάφιο ισχύει επίσης για τα προβλήματα συντονισμού του ραδιοφάσματος στην Κυπριακή Δημοκρατία τα οποία προξενούνται επειδή η άσκηση αποτελεσματικού ελέγχου από την κυβέρνηση της Κύπρου παρεμποδίζεται σε μέρος της επικράτειας της χώρας.
   4.   Η παρούσα απόφαση δεν θίγει το δικαίωμα των κρατών μελών να οργανώνουν και να χρησιμοποιούν το ραδιοφάσμα τους για σκοπούς δημόσιας τάξης, δημόσιας ασφάλειας και άμυνας.
   Άρθρο 2
   Κατά την παραχώρηση των δικαιωμάτων χρήσης της ζώνης των 700 MHz για επίγεια συστήματα ικανά να παρέχουν υπηρεσίες ασύρματων ευρυζωνικών ηλεκτρονικών επικοινωνιών, τα κράτη μέλη επιτρέπουν τη μεταβίβαση ή τη μίσθωση των εν λόγω δικαιωμάτων σύμφωνα με ανοικτές και διαφανείς διαδικασίες βάσει του εφαρμοστέου δικαίου της Ένωσης.
   Άρθρο 3
   1.   Όταν τα κράτη μέλη εγκρίνουν τη χρήση της ζώνης συχνοτήτων των 700 MHz ή τροποποιούν υφιστάμενα δικαιώματα χρήσης της ζώνης συχνοτήτων των 700 MHz, λαμβάνουν δεόντως υπόψη την ανάγκη να επιτευχθεί η ταχύτητα-στόχος και οι στόχοι ποιότητας που ορίζονται στο άρθρο 6 παράγραφος 1 της απόφασης αριθ. 243/2012/ΕΕ, περιλαμβανομένης της κάλυψης σε προκαθορισμένους τομείς εθνικής προτεραιότητας, όπου είναι απαραίτητο, όπως κατά μήκος σημαντικών επίγειων διαδρομών μεταφοράς, ώστε να επιτραπεί στις ασύρματες εφαρμογές και την ευρωπαϊκή πρωτοπορία σε νέες ψηφιακές υπηρεσίες να συνεισφέρουν αποτελεσματικά στην οικονομική ανάπτυξη της Ένωσης. Τα μέτρα αυτά μπορεί να περιλαμβάνουν όρους που διευκολύνουν ή ενθαρρύνουν την κοινή χρήση της υποδομής δικτύου ή του ραδιοφάσματος σύμφωνα με το δίκαιο της Ένωσης.
   2.   Όταν εφαρμόζουν την παράγραφο 1, τα κράτη μέλη αξιολογούν την ανάγκη επιβολής όρων στα δικαιώματα χρήσης συχνοτήτων εντός της ζώνης των 700 MHz και, εφόσον κρίνεται σκόπιμο, διαβουλεύονται σχετικά με αρμόδιους φορείς.
   Άρθρο 4
   Τα κράτη μέλη εξασφαλίζουν τη διαθεσιμότητα τουλάχιστον έως το 2030 της ζώνης συχνοτήτων των 470-694 MHz («κάτω των 700 MHz») για την επίγεια παροχή υπηρεσιών ραδιοτηλεοπτικών μεταδόσεων, περιλαμβανομένης της τηλεόρασης ελεύθερης πρόσβασης, και για χρήση από ασύρματη ακουστική PMSE, βάσει των εθνικών αναγκών και λαμβάνοντας υπόψη την αρχή της τεχνολογικής ουδετερότητας. Τα κράτη μέλη εξασφαλίζουν ότι οποιαδήποτε άλλη χρήση της ζώνης συχνοτήτων κάτω των 700 MHz στην επικράτειά τους είναι συμβατή με τις εθνικές ανάγκες ραδιοτηλεοπτικών μεταδόσεων στο οικείο κράτος μέλος και δεν προκαλεί επιζήμιες παρεμβολές στην επίγεια παροχή υπηρεσιών ραδιοτηλεοπτικών μεταδόσεων σε γειτονικό κράτος μέλος ούτε χρειάζεται προστασία από αυτήν. Η εν λόγω χρήση γίνεται με την επιφύλαξη των υποχρεώσεων που απορρέουν από τις διεθνείς συμφωνίες, όπως οι διασυνοριακές συμφωνίες συντονισμού συχνότητας.
   Άρθρο 5
   1.   Το συντομότερο δυνατόν και το αργότερο έως την 30ή Ιουνίου 2018, τα κράτη μέλη εκδίδουν και δημοσιεύουν εθνικό σχέδιο και χρονοδιάγραμμα («εθνικός χάρτης πορείας»), που περιλαμβάνουν λεπτομερή μέτρα για να εκπληρώσουν τις υποχρεώσεις τους δυνάμει των άρθρων 1 έως 4. Τα κράτη μέλη καταρτίζουν τους εθνικούς αυτούς χάρτες πορείας τους αφού διαβουλευτούν με όλους τους ενδιαφερόμενους φορείς.
   2.   Για να διασφαλίζεται ότι η χρήση της ζώνης συχνοτήτων των 700 MHz είναι σύμφωνη με το άρθρο 1 παράγραφος 1, τα κράτη μέλη περιλαμβάνουν στους εθνικούς χάρτες πορείας τους, κατά περίπτωση, πληροφορίες για μέτρα, περιλαμβανομένων τυχόν μέτρων στήριξης, που περιορίζουν τον αντίκτυπο της επερχόμενης διαδικασίας μετάβασης στο κοινό και στη χρήση ασύρματης ακουστικής PMSE και διευκολύνουν την έγκαιρη διαθεσιμότητα διαλειτουργικού εξοπλισμού δικτύου τηλεοπτικής μετάδοσης και δεκτών στην εσωτερική αγορά.
   Άρθρο 6
   Τα κράτη μέλη μπορούν, κατά περίπτωση και σύμφωνα με το δίκαιο της Ένωσης, να διασφαλίζουν ότι το άμεσο κόστος της μετάβασης ή της επανεκχώρησης της χρήσης ραδιοφάσματος αντισταθμίζεται κατάλληλα, ιδίως για τους τελικούς χρήστες, με άμεσο και διαφανή τρόπο, προκειμένου, μεταξύ άλλων, να διευκολυνθεί η μετάβαση σε τεχνολογίες αποδοτικότερες σε σχέση με το ραδιοφάσμα.
   Κατόπιν αιτήματος του οικείου κράτους μέλους η Επιτροπή μπορεί να παρέχει καθοδήγηση για μια τέτοια αντιστάθμιση, ώστε να διευκολύνει τη μετάβαση στη χρήση φάσματος.
   Άρθρο 7
   Η Επιτροπή, σε συνεργασία με τα κράτη μέλη, υποβάλλει εκθέσεις στο Ευρωπαϊκό Κοινοβούλιο και στο Συμβούλιο για τις εξελίξεις στη χρήση της ζώνης συχνοτήτων κάτω των 700 MHz, με σκοπό να διασφαλίζεται η αποδοτική χρήση του ραδιοφάσματος, σύμφωνα με το εφαρμοστέο δίκαιο της Ένωσης. Η Επιτροπή λαμβάνει υπόψη τις κοινωνικές, οικονομικές, πολιτισμικές και διεθνείς πτυχές που επηρεάζουν τη χρήση της ζώνης κάτω των 700 MHz σύμφωνα με τα άρθρα 1 και 4, περαιτέρω τεχνολογικές εξελίξεις, αλλαγές στη συμπεριφορά των καταναλωτών, και τις απαιτήσεις συνδεσιμότητας για να ενθαρρύνει την ανάπτυξη και την καινοτομία στην Ένωση.
   Άρθρο 8
   Η παρούσα απόφαση αρχίζει να ισχύει την εικοστή ημέρα από τη δημοσίευσή της στην Επίσημη Εφημερίδα της Ευρωπαϊκής Ένωσης.
   Άρθρο 9
   Η παρούσα απόφαση απευθύνεται στα κράτη μέλη.

      Στρασβούργο, 17 Μαΐου 2017.

            Για το Ευρωπαϊκό Κοινοβούλιο

            Ο Πρόεδρος

         A. TAJANI

            Για το Συμβούλιο

            Ο Πρόεδρος

         C. ABELA

      (1)  ΕΕ C 303 της 19.8.2016, σ. 127.

      (2)  Θέση του Ευρωπαϊκού Κοινοβουλίου της 15ης Μαρτίου 2017 (δεν έχει ακόμη δημοσιευτεί στην Επίσημη Εφημερίδα) και απόφαση του Συμβουλίου της 25ης Απριλίου 2017.

      (3)  Απόφαση αριθ. 243/2012/ΕΕ του Ευρωπαϊκού Κοινοβουλίου και του Συμβουλίου, της 14ης Μαρτίου 2012, σχετικά με την καθιέρωση πολυετούς προγράμματος πολιτικής για το ραδιοφάσμα (ΕΕ L 81 της 21.3.2012, σ. 7).

      (4)  Απόφαση αριθ. 676/2002/ΕΚ του Ευρωπαϊκού Κοινοβουλίου και του Συμβουλίου, της 7ης Μαρτίου 2002, σχετικά με ένα κανονιστικό πλαίσιο για την πολιτική του ραδιοφάσματος στην Ευρωπαϊκή Κοινότητα (απόφαση ραδιοφάσματος) (ΕΕ L 108 της 24.4.2002, σ. 1).

      (5)  Οδηγία 2002/21/ΕΚ του Ευρωπαϊκού Κοινοβουλίου και του Συμβουλίου, της 7ης Μαρτίου 2002, σχετικά με κοινό κανονιστικό πλαίσιο για δίκτυα και υπηρεσίες ηλεκτρονικών επικοινωνιών (οδηγία πλαίσιο) (ΕΕ L 108 της 24.4.2002, σ. 33).

      (6)  Οδηγία 2002/20/ΕΚ του Ευρωπαϊκού Κοινοβουλίου και του Συμβουλίου, της 7ης Μαρτίου 2002, για την αδειοδότηση δικτύων και υπηρεσιών ηλεκτρονικών επικοινωνιών (οδηγία για την αδειοδότηση) (ΕΕ L 108 της 24.4.2002, σ. 21).

      ΠΑΡΑΡΤΗΜΑ
      Τεκμηριωμένοι λόγοι καθυστέρησης στο να επιτραπεί η χρήση της ζώνης συχνοτήτων των 700 MHz για επίγεια συστήματα ικανά να παρέχουν ασύρματες ευρυζωνικές ηλεκτρονικές υπηρεσίες, μετά την 30ή Ιουνίου 2020 (άρθρο 1 παράγραφος 1):

                  1)

                  ανεπίλυτα προβλήματα διασυνοριακού συντονισμού που προκαλούν επιζήμιες παρεμβολές·

                  2)

                  η ανάγκη να διασφαλιστεί, και η πολυπλοκότητα του να διασφαλιστεί, η τεχνική μετάβαση μεγάλου μέρους του πληθυσμού σε προηγμένα ραδιοτηλεοπτικά πρότυπα·

                  3)

                  το οικονομικό κόστος της μετάβασης υπερβαίνει τα αναμενόμενα έσοδα από τις διαδικασίες ανάθεσης·

                  4)

                  ανωτέρα βία.


Avis juridique important

|

31998D0382

98/382/ΕΚ: Απόφαση του Συμβουλίου της 5ης Ιουνίου 1998 σχετικά με τα στατιστικά στοιχεία που θα χρησιμοποιούνται για τον καθορισμό της κλείδας κατανομής για την εγγραφή στο κεφάλαιο της Ευρωπαϊκής Κεντρικής Τράπεζας

Επίσημη Εφημερίδα αριθ. L 171 της 17/06/1998 σ. 0033 - 0034

ΑΠΟΦΑΣΗ ΤΟΥ ΣΥΜΒΟΥΛΙΟΥ της 5ης Ιουνίου 1998 σχετικά με τα στατιστικά στοιχεία που θα χρησιμοποιούνται για τον καθορισμό της κλείδας κατανομής για την εγγραφή στο κεφάλαιο της Ευρωπαϊκής Κεντρικής Τράπεζας (98/382/ΕΚ)ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,Έχοντας υπόψη:τη συνθήκη για την ίδρυση της Ευρωπαϊκής Κοινότητας, και ιδίως το άρθρο 29 παράγραφος 2 του προσαρτημένου στην εν λόγω συνθήκη πρωτοκόλλου για το καταστατικό του ευρωπαϊκού συστήματος κεντρικών τραπεζών και της Ευρωπαϊκής Κεντρικής Τράπεζας,την πρόταση της Επιτροπής (1),τη γνώμη του Ευρωπαϊκού Κοινοβουλίου (2),τη γνώμη του Ευρωπαϊκού Νομισματικού Ιδρύματος (3),Αποφασίζοντας σύμφωνα με τη διαδικασία που προβλέπεται στο άρθρο 106 παράγραφος 6 της συνθήκης και στο άρθρο 42 του εν λόγω πρωτοκόλλου,Εκτιμώντας:(1) ότι η Ευρωπαϊκή Κεντρική Τράπεζα (ΕΚΤ) θα ιδρυθεί μόλις διορισθεί η εκτελεστική επιτροπή της 7(2) ότι το αρχικό κεφάλαιο της ΕΚΤ, που καθίσταται λειτουργικό κατά την ίδρυσή της, ανέρχεται σε 5 δισεκατομμύρια Ecu 7(3) ότι μόνοι εγγεγραμμένοι μεριδιούχοι και κάτοχοι του κεφαλαίου της ΕΚΤ είναι οι εθνικές κεντρικές τράπεζες 7(4) ότι η κλείδα κατανομής για την εγγραφή στο κεφάλαιο της ΕΚΤ θα καθοριστεί μόλις ιδρυθεί η ΕΚΤ 7(5) ότι τα στατιστικά στοιχεία που πρέπει να χρησιμοποιούνται για τον καθορισμό της κλείδας κατανομής παρέχονται από την Επιτροπή, σύμφωνα με τους κανόνες που εγκρίνει το Συμβούλιο 7(6) ότι πρέπει να προσδιοριστούν η φύση και οι πηγές των στοιχείων που χρησιμοποιούνται, καθώς και η μέθοδος υπολογισμού της στάθμισης των εθνικών κεντρικών τραπεζών στην κλείδα κατανομής 7(7) ότι η οδηγία 89/130/ΕΟΚ, Ευρατόμ του Συμβουλίου, της 13ης Φεβρουαρίου 1989, για την εναρμόνιση του καθορισμού του ακαθάριστου εθνικού προϊόντος σε τιμές αγοράς (4) θεσπίζει μια διαδικασία έγκρισης των στοιχείων που αφορούν το ακαθάριστο εγχώριο προϊόν σε τιμές αγοράς από τα κράτη μέλη 7 ότι τα κράτη μέλη πρέπει να λαμβάνουν κάθε αναγκαίο μέτρο προκειμένου να εξασφαλίζουν τη διαβίβαση των στοιχείων αυτών στην Επιτροπή,ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:Άρθρο 1 Τα στατιστικά στοιχεία τα οποία πρέπει να χρησιμοποιούνται για τον καθορισμό της κλείδας κατανομής για την εγγραφή στο κεφάλαιο της ΕΚΤ παρέχονται από την Επιτροπή σύμφωνα με τους κανόνες που ορίζονται στα ακόλουθα άρθρα.Άρθρο 2 Ο πληθυσμός και το ακαθάριστο εγχώριο προϊόν σε τιμές αγοράς, το οποίο στο εξής αναφέρεται ως «ΑΕΠ τ.α.», καθορίζονται σύμφωνα με το ευρωπαϊκό σύστημα ολοκληρωμένων οικονομικών λογαριασμών (ΕΣΟΛ), όπως χρησιμοποιείται για την εφαρμογή της οδηγίας 89/130/ΕΟΚ, Ευρατόμ. Το ΑΕΠ τ.α. είναι το οριζόμενο στο άρθρο 2 της οδηγίας αυτής.Άρθρο 3 Τα στοιχεία σχετικά με τον πληθυσμό αφορούν το έτος 1996. Χρησιμοποιείται ο μέσος όρος του συνολικού πληθυσμού για ολόκληρο το έτος, σύμφωνα με τη σύσταση του ΕΣΟΛ.Άρθρο 4 Τα στοιχεία σχετικά με το ΑΕΠ τ.α. αφορούν κάθε έτος από το 1991 έως το 1995 και εκφράζονται, για κάθε κράτος μέλος, στο αντίστοιχο εθνικό νόμισμα σε τρέχουσες τιμές.Άρθρο 5 Η Επιτροπή (Eurostat) συλλέγει τα σχετικά στοιχεία από τα κράτη μέλη.Άρθρο 6 Τα σχετικά με το ΑΕΠ τ.α. στοιχεία για τα έτη 1991 έως 1995 προκύπτουν από την εφαρμογή της οδηγίας 89/130/ΕΟΚ, Ευρατόμ.Άρθρο 7 1. Το μερίδιο συμμετοχής ενός κράτους μέλους στον πληθυσμό της Κοινότητας αντιστοιχεί στο μερίδιο συμμετοχής στο άθροισμα των πληθυσμών των κρατών μελών, εκφρασμένο ποσοστιαία.2. Τα εκφρασμένα σε εθνικό νόμισμα στοιχεία για το ΑΕΠ τ.α. κάθε έτους και κάθε κράτους μέλους, μετατρέπονται σε στοιχεία εκφρασμένα σε Ecu. Η τιμή συναλλάγματος που χρησιμοποιείται προς το σκοπό αυτό είναι ο μέσος όρος των τιμών συναλλάγματος όλων των εργάσιμων ημερών του έτους. Η ημερήσια τιμή συναλλάγματος είναι η τιμή που υπολογίζει η Επιτροπή και η οποία δημοσιεύεται στη σειρά C της Επίσημης Εφημερίδας των Ευρωπαϊκών Κοινοτήτων.3. Το μερίδιο συμμετοχής ενός κράτους στο ΑΕΠ τ.α. της Κοινότητας είναι το μερίδιο συμμετοχής του στο άθροισμα του ΑΕΠ τ.α. των κρατών μελών για πέντε έτη, εκφρασμένο ποσοστιαία.Άρθρο 8 Η στάθμιση που δίδεται σε μια εθνική κεντρική τράπεζα στην κλείδα κατανομής αποτελεί τον αριθμητικό μέσο όρο των μεριδίων συμμετοχής του οικείου κράτους μέλους, στον πληθυσμό και το ΑΕΠ τ.α. της Κοινότητας.Άρθρο 9 Τα διάφορα στάδια υπολογισμού βασίζονται σε αριθμητικά στοιχεία επαρκή για να διασφαλίζεται η ακρίβειά τους. Η στάθμιση των εθνικών κεντρικών τραπεζών στην κλείδα κατανομής εκφράζεται με τετραψήφιο δεκαδικό αριθμό.Άρθρο 10 Τα αναφερόμενα στην παρούσα απόφαση στοιχεία γνωστοποιούνται από την Επιτροπή στην ΕΚΤ το ταχύτερο δυνατόν μετά την ίδρυσή της.Λουξεμβούργο, 5 Ιουνίου 1998.Για το ΣυμβούλιοΟ ΠρόεδροςG. BROWN(1) ΕΕ C 118 της 17. 4. 1998, σ. 13.(2) Γνώμη που διατυπώθηκε στις 28 Μαΐου 1998 (δεν έχει ακόμα δημοσιευθεί στην Επίσημη Εφημερίδα).(3) Γνώμη που διατυπώθηκε στις 6 Απριλίου 1998 (δεν έχει ακόμα δημοσιευθεί στην Επίσημη Εφημερίδα).(4) ΕΕ L 49 της 21. 2. 1989, σ. 26.


title: 2011/279/ΕΕ: Απόφαση της Επιτροπής, της 13ης Μαΐου 2011 , για την αποδοχή ανάληψης υποχρέωσης που προτάθηκε στο πλαίσιο της διαδικασίας αντιντάμπινγκ όσον αφορά τις εισαγωγές σκόνης ζεόλιθου-Α καταγωγής Βοσνίας-Ερζεγοβίνης

text:
               14.5.2011

               EL

               Επίσημη Εφημερίδα της Ευρωπαϊκής Ένωσης

               L 125/26

         ΑΠΌΦΑΣΗ ΤΗΣ ΕΠΙΤΡΟΠΉΣ
   της 13ης Μαΐου 2011
   για την αποδοχή ανάληψης υποχρέωσης που προτάθηκε στο πλαίσιο της διαδικασίας αντιντάμπινγκ όσον αφορά τις εισαγωγές σκόνης ζεόλιθου-Α καταγωγής Βοσνίας-Ερζεγοβίνης
   (2011/279/ΕΕ)
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΚ) αριθ. 1225/2009 του Συμβουλίου, της 30ής Νοεμβρίου 2009, για την άμυνα κατά των εισαγωγών που αποτελούν αντικείμενο ντάμπινγκ εκ μέρους χωρών μη μελών της Ευρωπαϊκής Κοινότητας (1) («o βασικός κανονισμός»), και ιδίως τα άρθρα 8 και 9,
   Έπειτα από διαβούλευση με τη συμβουλευτική επιτροπή,
   Εκτιμώντας τα ακόλουθα:
   A.   ΔΙΑΔΙΚΑΣΙΑ

               (1)

               Βάσει του κανονισμού (ΕΕ) αριθ. 1036/2010 (2), η Επιτροπή επέβαλε προσωρινό δασμό αντιντάμπινγκ στις εισαγωγές στην Ένωση σκόνης ζεόλιθου-Α καταγωγής Βοσνίας-Ερζεγοβίνης.

               (2)

               Μετά τη θέσπιση των προσωρινών μέτρων αντιντάμπινγκ, η Επιτροπή συνέχισε την έρευνά της σχετικά με το ντάμπινγκ, τη ζημία και τα συμφέροντα της Ένωσης. Η έρευνα επιβεβαίωσε τα προσωρινά πορίσματα περί ζημιογόνου ντάμπινγκ σχετικά με τις εισαγωγές αυτές.

               (3)

               Τα οριστικά πορίσματα και συμπεράσματα της έρευνας παρατίθενται στον κανονισμό (ΕΕ) αριθ. 464/2011 του Συμβουλίου, της 11ης Μαΐου 2011, για την επιβολή οριστικού δασμού αντιντάμπινγκ και την οριστική είσπραξη του προσωρινού δασμού που επιβλήθηκε στις εισαγωγές σκόνης ζεόλιθου-Α καταγωγής Βοσνίας-Ερζεγοβίνης (3) («το υπό εξέταση προϊόν»).

         B.   ΑΝΑΛΗΨΗ ΥΠΟΧΡΕΩΣΗΣ

               (4)

               Μετά τη θέσπιση των προσωρινών μέτρων αντιντάμπινγκ, ο συνεργαζόμενος παραγωγός-εξαγωγέας της Βοσνίας-Ερζεγοβίνης, η εταιρεία Alumina d.o.o. Zvornik, από κοινού με τη συνδεδεμένη εταιρεία της στην Ένωση, AB Kauno Tiekimas filialas «Kauno Tiekimas», με έδρα την πόλη Kaunas της Λιθουανίας, πρότεινε την ανάληψη υποχρέωσης ως προς την τιμή, σύμφωνα με το άρθρο 8 παράγραφος 1 του βασικού κανονισμού. Στο πλαίσιο της εν λόγω ανάληψης υποχρέωσης, και οι δύο εταιρείες πρότειναν να πωλήσουν το υπό εξέταση προϊόν τουλάχιστον σε τιμές που επιτρέπουν την εξάλειψη της ζημιογόνου επίδρασης της πρακτικής ντάμπινγκ που διαπιστώθηκε κατά την έρευνα.

               (5)

               Η ελάχιστη τιμή εισαγωγής («ΕΤΕ») που προσέφεραν οι εταιρείες βασίστηκε στην κανονική αξία που υπολογίστηκε για την περίοδο της έρευνας.

               (6)

               Η προσφορά ανάληψης υποχρέωσης επίσης προέβλεπε ότι οι πωλήσεις του υπό εξέταση προϊόντος θα αποστέλλονταν απευθείας από την Alumina d.o.o. Zvornik στον πρώτο ανεξάρτητο πελάτη στην Ένωση και θα τιμολογούνταν είτε από την Alumina d.o.o. Zvornik στον πρώτο ανεξάρτητο πελάτη στην Ένωση είτε απευθείας από την Kauno. Επιπλέον, οι εταιρείες προσφέρθηκαν να τεκμηριώνουν τη σχέση μεταξύ των τιμολογίων μεταφοράς για το υπό εξέταση προϊόν που εκδίδει η Alumina d.o.o. Zvornik προς την Kauno Tiekimas και των τιμολογίων επαναπώλησης στον πρώτο ανεξάρτητο πελάτη στην Ένωση από την Kauno Tiekimas.

               (7)

               Επίσης, και οι δύο εταιρείες συμφώνησαν να αναλάβουν την υποχρέωση να υποβάλλουν τακτικά στην Επιτροπή λεπτομερή στοιχεία σχετικά με τις πωλήσεις τους στην Ένωση ούτως ώστε η Επιτροπή να είναι σε θέση να παρακολουθεί αποτελεσματικά την ανάληψη υποχρέωσης.

         Γ.   ΣΧΟΛΙΑ ΤΩΝ ΜΕΡΩΝ ΚΑΙ ΑΠΟΔΟΧΗ ΤΗΣ ΑΝΑΛΗΨΗΣ ΥΠΟΧΡΕΩΣΗΣ

               (8)

               Ο ενωσιακός κλάδος τόνισε τη διαφωνία του με την αποδοχή της προσφοράς ανάληψης υποχρέωσης και ιδίως με την αποδοχή μιας σταθερής ΕΤΕ. Ισχυρίστηκε ότι οι τιμές της σκόνης ζεόλιθου-Α εξαρτώνται από το κόστος των πρώτων υλών, ιδίως της καυστικής σόδας, καθώς και της ενέργειας, και ότι οι τιμές της αγοράς αναμένεται να αυξηθούν. Όσον αφορά το θέμα αυτό, υπογράμμισε ότι τα διαθέσιμα στοιχεία για την εξέλιξη του κόστους παραγωγής (που περιλαμβάνει τις πρώτες ύλες και το ενεργειακό κόστος) επιβεβαίωναν τη γραμμική εξέλιξή του. Με βάση τις πληροφορίες που συνέλεξε η έρευνα, οι τιμές των κύριων πρώτων υλών δεν παρουσίασαν δραστικές αλλαγές, με εξαίρεση την καυστική σόδα, στα μέσα του 2009. Η τάση όμως αυτή αντιστράφηκε προς τα τέλη του 2009 και οι τιμές επέστρεψαν στο πάγιο μέσο επίπεδό τους. Επιπλέον, η ενέργεια δεν αποτελεί πρώτη ύλη και δεν μπορεί να συνδεθεί με την ΕΤΕ. Ο ενωσιακός κλάδος εξέφρασε αμφιβολίες ως προς την αξιοπιστία του βόσνιου παραγωγού-εξαγωγέα και της συνδεδεμένης εταιρείας του στην Ένωση, λαμβανομένης υπόψη της οικονομικής τους κατάστασης. Παρά ταύτα, δεν παρουσιάστηκαν συγκεκριμένα και εξακριβώσιμα στοιχεία που να στοιχειοθετούν τον ισχυρισμό αυτό. Η αξιοπιστία των προαναφερθέντων μερών τέθηκε επίσης υπό αμφισβήτηση γιατί, όπως υποστηρίχθηκε, το υπό εξέταση προϊόν δηλώνονταν κατά την εισαγωγή του με διαφορετικούς κωδικούς ΣΟ. Όσον αφορά το θέμα αυτό, σημειώνεται ότι το υπό εξέταση προϊόν εμπίπτει την παρούσα στιγμή στον κωδικό ex 2842 10 00 και ότι την τελωνειακή δήλωση δεν πραγματοποιούν οι εταιρείες που προσφέρουν την ανάληψη υποχρέωσης. Επίσης, ο ενωσιακός κλάδος ισχυρίστηκε ότι ο βόσνιος παραγωγός-εξαγωγέας μπορεί να πωλήσει άλλα προϊόντα στην Ένωση αυξάνοντας έτσι τον κίνδυνο διασταυρούμενης αντιστάθμισης, καθώς και ότι η συνδεδεμένη εταιρεία του στην Ένωση μπορεί να παρέχει αντιστάθμιση στους πελάτες της στην Ένωση κατά την πώληση του προϊόντος υπό ΕΤΕ. Όσον αφορά το θέμα αυτό, σημειώνεται ότι η Επιτροπή δεν μπόρεσε να εδραιώσει κάποιο συστημικό κίνδυνο διασταυρούμενης αντιστάθμισης, ιδίως επειδή η αγορά και οι πελάτες της σκόνης ζεόλιθου-Α είναι ιδιαίτερα σαφείς. Είναι όντως γεγονός ότι οι πελάτες που αγοράζουν σκόνη ζεόλιθου-Α δεν αγοράζουν άλλα προϊόντα που παράγει η Alumina d.o.o. Zvornik, καθώς δραστηριοποιούνται σε εντελώς διαφορετικές αγορές από τους πελάτες άλλων προϊόντων. Όσον αφορά το θέμα αυτό, υπογραμμίζεται ότι όλα τα μέρη που υπόκεινται στην προσφορά ανάληψης υποχρέωσης θα αποτελούν αντικείμενο στενής παρακολούθησης. Ο ενωσιακός κλάδος επίσης ισχυρίστηκε ότι η προσφορά της ανάληψης υποχρέωσης δεν έγινε εντός της χρονικής περιόδου που προβλέπει ο βασικός κανονισμός. Όσον αφορά το θέμα αυτό, σημειώνεται ότι η προσφορά δεν έγινε όντως εντός του χρονικού πλαισίου που διαλαμβάνει το άρθρο 8 παράγραφος 2 του βασικού κανονισμού. Ο ενωσιακός κλάδος υπέβαλε ορισμένα πρόσθετα σχόλια σχετικά με τη μέθοδο υπολογισμού της ΕΤΕ και την παρακολούθηση της εν λόγω ανάληψης υποχρέωσης. Τα σχόλια αυτά όμως δεν κρίθηκαν ορθά ή αιτιολογημένα, καθώς η Επιτροπή διαβεβαίωσε ότι η προτεινόμενη ΕΤΕ συμμορφώνεται με τις διοικητικές πρακτικές που εφαρμόζει σε σχέση με τις προσφορές ανάληψης υποχρέωσης.

               (9)

               Με βάση τα ανωτέρω, η ανάληψη υποχρέωσης που προτείνουν οι δύο εταιρείες είναι αποδεκτή.

               (10)

               Προκειμένου να μπορέσει η Επιτροπή να παρακολουθεί αποτελεσματικά κατά πόσο οι εταιρείες συμμορφώνονται με την υποχρέωση που θα αναλάβουν, όταν υποβληθεί στην αρμόδια τελωνειακή αρχή η αίτηση διάθεσης σε ελεύθερη κυκλοφορία, η απαλλαγή από το δασμό αντιντάμπινγκ θα εξαρτάται: i) από την υποβολή τιμολογίου ανάληψης υποχρέωσης το οποίο θα περιλαμβάνει τουλάχιστον τα στοιχεία που απαριθμούνται στο παράρτημα του κανονισμού (ΕΕ) αριθ. 464/2011· ii) από το γεγονός ότι τα εισαγόμενα προϊόντα κατασκευάζονται από την Alumina d.o.o. Zvornik και αποστέλλονται απευθείας από την εν λόγω εταιρεία στον πρώτο ανεξάρτητο πελάτη στην Ένωση και τιμολογούνται στον πρώτο ανεξάρτητο πελάτη στην Ένωση είτε απευθείας από την Alumina d.o.o. Zvornik είτε από την Kauno Tiekimas, και iii) από το γεγονός ότι τα εμπορεύματα που δηλώνονται και προσκομίζονται στο τελωνείο αντιστοιχούν ακριβώς στην περιγραφή του τιμολογίου ανάληψης υποχρέωσης. Όταν δεν υποβάλλεται τέτοιο τιμολόγιο ή όταν αυτό δεν αντιστοιχεί στο προϊόν που προσκομίζεται στο τελωνείο, πρέπει να καταβάλλεται το αντίστοιχο ποσοστό δασμού αντιντάμπινγκ.

               (11)

               Προκειμένου να εξασφαλιστεί η τήρηση της υποχρέωσης που θα αναληφθεί, οι εισαγωγείς ενημερώθηκαν, με τον κανονισμό του Συμβουλίου που αναφέρεται στην αιτιολογική σκέψη 3, ότι η μη εκπλήρωση των όρων που προβλέπονται από τον εν λόγω κανονισμό ή η ανάκληση από την Επιτροπή της αποδοχής της ανάληψης υποχρέωσης μπορεί να έχουν ως συνέπεια την υποχρέωσή τους να καταβάλουν την τελωνειακή οφειλή η οποία αντιστοιχεί στις σχετικές συναλλαγές.

               (12)

               Σε περίπτωση παραβίασης ή ανάκλησης της ανάληψης υποχρεώσεων ή σε περίπτωση ανάκλησης της αποδοχής της ανάληψης υποχρεώσεων από την Επιτροπή, ο δασμός αντιντάμπινγκ που επιβάλλεται σύμφωνα με το άρθρο 9 παράγραφος 4 του βασικού κανονισμού εφαρμόζεται αυτομάτως βάσει του άρθρου 8 παράγραφος 9 του βασικού κανονισμού,

         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Η ανάληψη υποχρέωσης που προσέφερε ο παραγωγός-εξαγωγέας από κοινού με τον παρακάτω αναφερόμενο συνδεδεμένο εισαγωγέα του στην Ένωση στο πλαίσιο της διαδικασίας αντιντάμπινγκ όσον αφορά τις εισαγωγές σκόνης ζεόλιθου-Α καταγωγής Βοσνίας-Ερζεγοβίνης γίνεται αποδεκτή.

               Χώρα

               Εταιρεία

               Πρόσθετος κωδικός Taric

               Βοσνία-Ερζεγοβίνη

               Παρασκευάζεται, αποστέλλεται και τιμολογείται απευθείας από την Alumina d.o.o., Zvornik, στη Βοσνία-Ερζεγοβίνη, στον πρώτο ανεξάρτητο πελάτη στην Ένωση

               B115

               Βοσνία-Ερζεγοβίνη

               Παρασκευάζεται και αποστέλλεται απευθείας από την Alumina d.o.o., Zvornik, στη Βοσνία-Ερζεγοβίνη στον πρώτο ανεξάρτητο πελάτη στην Ένωση και τιμολογείται απευθείας από την εταιρεία AB Kauno Tiekimas filialas, στην Kaunas της Λιθουανίας στον πρώτο ανεξάρτητο καταναλωτή της Ένωσης

               B116

         Άρθρο 2
   Η παρούσα απόφαση αρχίζει να ισχύει την επομένη της δημοσίευσής της στην Επίσημη Εφημερίδα της Ευρωπαϊκής Ένωσης.

      Βρυξέλλες, 13 Μαΐου 2011.

            Για την Επιτροπή

            Ο Πρόεδρος

         José Manuel BARROSO

      (1)  ΕΕ L 343 της 22.12.2009, σ. 51.

      (2)  ΕΕ L 298 της 16.11.2010, σ. 27.

      (3)  Βλέπε σελίδα 1 της παρούσας Επίσημης Εφημερίδας.


Avis juridique important

|

31973D0415

73/415/EOK: Απόφαση της Επιτροπής της 31ης Οκτωβρίου 1973 περί του εξειδικευμένου τμήματος «ορύζης» της Συμβουλευτικής Επιτροπής Δημητριακών

Επίσημη Εφημερίδα αριθ. L 355 της 24/12/1973 σ. 0026 - 0027 Ελληνική ειδική έκδοση: Κεφάλαιο 03 τόμος 10 σ. 0060  Ισπανική ειδική έκδοση: Κεφάλαιο 03 τόμος 7 σ. 0102  Πορτογαλική ειδική έκδοση : Κεφάλαιο 03 τόμος 7 σ. 0102

ΑΠΟΦΑΣΗ ΤΗΣ ΕΠΙΤΡΟΠΗΣ της 31ης Οκτωβρίου 1973 περί του εξειδικευμένου τμήματος "ορύζης" της Συμβουλευτικής Επιτροπής Δημητριακών.Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,  Έχοντας υπόψη:  τη συνθήκη περί ιδρύσεως της Ευρωπαϊκής Οικονομικής Κοινότητος,  Εκτιμώντας:  ότι ένα εξειδικευμένο τμήμα "ορύζης" της Συμβουλευτικής Επιτροπής Δημητριακών έχει συσταθεί δια της αποφάσεως της Επιτροπής της 22ας Ιουλίου 1964(1), όπως τροποποιήθηκε από την απόφαση της 15ης Μαΐου 1970(2)- ότι δεν παρέστη ανάγκη να μεταβληθεί ο αριθμός των μελών και η κατανομή των εδρών της επιτροπής αυτής μετά την προσχώρηση νέων Κρατών Μελών στην Κοινότητα- ότι πρέπει να προσαρμοσθεί το κείμενο της ανωτέρω αποφάσεως σε ορισμένα δευτερεύοντα σημεία- ότι για λόγους σαφήνειας απαιτείται η πλήρης αναμόρφωση του κειμένου αυτού,  ΑΠΟΦΑΣΙΖΕΙ:   Άρθρο 1  Το κείμενο της αποφάσεως της 22ας Ιουλίου 1964 περί συστάσεως εξειδικευμένου τμήματος "ορύζης" της Συμβουλευτικής Επιτροπής Δημητριακών αντικαθίσταται με το ακόλουθο κείμενο:  "Άρθρο 1 1. Συνιστάται παρά τη Επιτροπή εξειδικευμένο τμήμα ορύζης της Συμβουλευτικής Επιτροπής Δημητριακών, καλούμενο στο εξής "τμήμα ορύζης".  2. Το "τμήμα ορύζης" αποτελείται από αντιπροσώπους των ακολούθων οικονομικών κατηγοριών: γεωργοπαραγωγών, γεωργικών συνεταιρισμών, γεωργικών βιομηχανιών και βιομηχανιών ειδών διατροφής, εμπόρων γεωργικών προϊόντων και ειδών διατροφής, εργαζομένων στον  τομέα της γεωργίας και των ειδών διατροφής, καθώς και των καταναλωτών.  Άρθρο 2 1. Το "τμήμα ορύζης" δύναται να παρέχει συμβουλές στην Επιτροπή για όλα τα προβλήματα τα σχετικά με την εφαρμογή των κανονισμών περί κοινής οργανώσεως αγοράς στον τομέα της ορύζης κα ειδικά για τα μέτρα τα οποία αυτή οφείλει να λάβει στα πλαίσια των  κανονισμών αυτών.  2. Ο πρόεδρος του "τμήματος ορύζης" δύναται να υποδεικνύει στην Επιτροπή τη σκοπιμότητα να συμβουλεύεται το "τμήμα ορύζης" για θέματα αρμοδιότητας του τελευταίου για τα οποία δεν του ζητήθηκε σχετική γνώμη. Αυτό γίνεται ιδίως κατόπιν αιτήσεως μιας από  τις αντιπροσωπευόμενες οικονομικές κατηγορίες.  Άρθρο 3 1. Το "τμήμα ορύζης" αποτελείται από είκοσι δύο μέλη.  2. Οι έδρες κατανέμονται ως εξής:  - οκτώ στους παραγωγούς ορύζης,  - τρεις στους συνεταιρισμούς ορύζης,  - δύο στις βιομηχανίες ορύζης,  - μία στις βιομηχανίες που χρησιμοποιούν όρυζα και θραύσματα,  - δύο στους εμπόρους ορύζης,  - τέσσερις στους εργαζομένους στη γεωργία και στους εργαζομένους στα είδη διατροφής,  - δύο στους καταναλωτές.  Άρθρο 4 1. Τα μέλη του "τμήματος ορύζης" διορίζονται από την Επιτροπή κατόπιν προτάσεως των επαγγελματικών οργανώσεων που συγκροτούνται σε κοινοτικό επίπεδο από τις πλέον αντιπροσωπευτικές οικονομικές κατηγορίες οι οποίες αναφέρονται στο άρθρο 1 παράγραφος 2  και των οποίων οι δραστηριότητες εμπίπτουν στα πλαίσια της κοινής οργανώσεως αγοράς της ορύζης. Οι αντιπρόσωποι των καταναλωτών διορίζονται κατόπιν προτάσεως της Συμβουλευτικής Επιτροπής Καταναλωτών. Για κάθε έδρα που πρόκειται να πληρωθεί οι οργανώσεις  προτείνουν δύο υποψήφιους διαφορετικής ιθαγενείας.  2. Η θητεία των μελών του "τμήματος ορύζης" διαρκεί τρία έτη. Είναι ανανεώσιμη. Για τις προσφερόμενες υπηρεσίες δεν χορηγείται αμοιβή.  Μετά τη λήξη της περιόδου των τριών ετών τα μέλη του "τμήμας ορύζης" παραμένουν στην υπηρεσία μέχρις ότου αντικατασταθούν ή ανανεωθεί η θητεία τους.  Η θητεία μέλους παύει προ της λήξεως της περιόδου των τριών ετών συνεπεία παραιτήσεως ή θανάτου.  Επίσης παύει όταν η οργάνωση που επρότεινε την υποψηφιότητά του ζητήσει την αντικατάστασή του.  Το μέλος αντικαθίσταται για την υπολειπόμενη περίοδο της θητείας κατά τη διαδικασία που προβλέπεται στην παράγραφο 1.  3. Ο κατάλογος των μελών δημοσιεύεται από την Επιτρπή στην Επίσημη Εφημερίδα των Ευρωπαϊκών Κοινοτήτων για πληροφοριακούς σκοπούς.  Άρθρο 5 Η προεδρία του "τμήματος ορύζης" εξασφαλίζεται από τον Πρόεδρο της Συμβουλευτικής Επιτροπής Δημητριακών.  Το "τμήμα ορύζης" εκλέγει για μία τριετία δύο αντιπροέδρους.  Η εκλογή γίνεται δια πλειοψηφίας των δύο τρίτων των παρόντων μελών.  Το "τμήμα ορύζης" δύναται να εκλέγει με την ίδια πλειοψηφία και άλλα μέλη του προεδρείου. Σ' αυτή την περίπτωση εκτός του προέδρου το προεδρείο περιλαμβάνει κατ' ανώτατο όριο έναν αντιπρόσωπο από κάθε οικονομική κατηγορία που εκπροσωπείται στο "τμήμα  ορύζης".  Άρθρο 6 Κατόπιν αιτήσεως μιας από τις αντιπροσωπευόμενες κατηγορίες, ο πρόεδρος δύναται να καλέσει έναν αντιπρόσωπο της κατηγορίας αυτής για να παραστεί στις συνεδριάσεις του "τμήματος ορύζης". Δύναται με τους ίδιους όρους να καλέσει για να συμμετάσχει σε  εργασίες του "τμήματος ορύζης" ως εμπειρογνώμων κάθε πρόσωπο το οποίο έχει εξειδίκευση σ' ένα από τα θέματα που είναι εγγεγραμμένα στην ημερήσια διάταξη- οι εμπειρογνώμονες συμμετέχουν στις συσκέψεις μόνο για το θέμα για το οποίο έχουν προσκληθεί.  Άρθρο 7 Το "τμήμα ορύζης" δύναται να συγκροτεί ομάδες εργασίας προς διευκόλυνση των εργασιών του.  Άρθρο 8 1. Το "τμήμα ορύζης" συνέρχεται στην έδρα της Επιτροπής συγκαλούμενο υπ' αυτής. Το προεδρείο συνέρχεται συγκαλούμενο από τον προέδρό του με τη σύμφωνη γνώμη της Επιτροπής.  2. Οι αντιπρόσωποι των ενδιαφερομένων υπηρεσιών της Επιτροπής συμμετέχουν στις συνεδριάσεις του "τμήματος ορύζης", του προεδρείου και των ομάδων εργασίας.  3. Η γραμματεία του "τμήματος ορύζης", του προεδρείου και των ομάδων εργασίας εξασφαλίζεται από τις υπηρεσίες της Επιτροπής.  Άρθρο 9 Οι συσκέψεις του "τμήματος ορύζης" αφορούν θέματα για τα οποία έχει ζητήσει μία γνώμη η Επιτροπή. Δεν ακολουθεί ψηφοφορία.  Η Επιτροπή δύναται, όταν ζητεί τη γνώμη του "τμήματος ορύζης", να ορίζει προθεσμία εντός της οποίας πρέπει να δοθεί η γνώμη.  Οι διατυπωθείσες απόψεις των οικονομικών κατηγοριών που αντιπροσωπεύονται αναγράφονται στα πρακτικά τα οποία υποβάλλονται στην Επιτροπή.  Σε περίπτωση που η ζητηθείσα γνώμη παρέχεται ομόφωνα από το "τμήμα ορύζης", τούτο διατυπώνει κοινά συμπεράσματα τα οποία επισυνάπτονται στα πρακτικά.  Τα αποτελέσματα των συσκέψεων ανακοινώνονται από την Επιτροπή στο Συμβούλιο ή στις επιτροπές διαχειρίσεως, κατόπιν αιτήσεως των τελευταίων.  Άρθρο 10 Με την επιφύλαξη των διατάξεων του άρθρου 214 της συνθήκης, τα μέλη του "τμήματος ορύζης" υποχρεούνται να μη μεταδίδουν τις πληροφορίες οι οποίες περιήλθαν στη γνώση τους κατά τη διάρκεια των εργασιών του "τμήματος ορύζης" ή των ομάδων εργασίας, όταν η  Επιτροπή τους ενημερώνει για τον εμπιστευτικό χαρακτήρα της γνώμης που ζητείται ή του ζητήματος που τίθεται.  Σ' αυτή την περίπτωση, μόνο τα μέλη του "τμήματος ορύζης" και οι αντιπρόσωποι των υπηρεσιών της Επιτροπής παρίστανται στις συνεδριάσεις."  Άρθρο 2  Η παρούσα απόφαση αρχίζει να ισχύει στις 31 Οκτωβρίου 1973.  Έγινε στις Βρυξέλλες, στις 31 Οκτωβρίου 1973.  Για την Επιτροπή Ο Πρόεδρος Francois-Xavier OTROLI  (1) ΕΕ αριθ. 122 της 29.7.1964, σ. 2051/64.  (2) ΕΕ αριθ. Ν 121 της 4.6.1970, σ. 14


Σημαντική ανακοίνωση νομικού περιεχομένου

|

32004D0264

2004/264/ΕΚ: Απόφαση της Επιτροπής, της 18ης Μαρτίου 2004, για την αναστολή του δασμού αντιντάμπινγκ που επιβλήθηκε με την απόφαση αριθ. 2730/2000/ΕΚΑΧ στις εισαγωγές τεμαχίων οπτάνθρακα με διάμετρο μεγαλύτερη των 80 mm καταγωγής Λαϊκής Δημοκρατίας της Κίνας

Επίσημη Εφημερίδα αριθ. L 081 της 19/03/2004 σ. 0089 - 0091

Απόφαση της Επιτροπήςτης 18ης Μαρτίου 2004για την αναστολή του δασμού αντιντάμπινγκ που επιβλήθηκε με την απόφαση αριθ. 2730/2000/ΕΚΑΧ στις εισαγωγές τεμαχίων οπτάνθρακα με διάμετρο μεγαλύτερη των 80 mm καταγωγής Λαϊκής Δημοκρατίας της Κίνας(2004/264/ΕΚ)Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,Έχοντας υπόψη:τη συνθήκη για την ίδρυση της Ευρωπαϊκής Κοινότητας,τον κανονισμό (ΕΚ) αριθ. 384/96 του Συμβουλίου, της 22ας Δεκεμβρίου 1995, για την άμυνα κατά των εισαγωγών που αποτελούν αντικείμενο ντάμπινγκ από χώρες μη μέλη της Ευρωπαϊκής Κοινότητας(1) (ο "βασικός κανονισμός"), όπως τροποποιήθηκε τελευταία από τον κανονισμό (ΕΚ) αριθ. 1972/2002(2), και ιδίως το άρθρο 14 παράγραφος 4,Μετά από διαβουλεύσεις με τη συμβουλευτική επιτροπή,Εκτιμώντας τα ακόλουθα:Α. ΔΙΑΔΙΚΑΣΙΑ(1) Η Επιτροπή, με την απόφαση αριθ. 2730/2000/ΕΚΑΧ(3), επέβαλε οριστικό δασμό αντιντάμπινγκ στις εισαγωγές τεμαχίων οπτάνθρακα με διάμετρο μεγαλύτερη των 80 mm καταγωγής Λαϊκής Δημοκρατίας της Κίνας ("ΛΔΚ"), που υπάγονται στον κωδικό ΣΟ ex 2704 00 19 (το "υπό εξέταση προϊόν"). Το ποσό του δασμού αντιντάμπινγκ ισούται με το σταθερό ποσό 32,6 ευρώ ανά τόνο καθαρού βάρους εν ξηρώ.(2) Ενόψει της λήξεως ισχύος της συνθήκης για την ίδρυση της Ευρωπαϊκής Κοινότητας Άνθρακα και Χάλυβα στις 23 Ιουλίου 2002, το Συμβούλιο, με τον κανονισμό (EΚ) αριθ. 963/2002(4), όπως τροποποιήθηκε τελευταία από τον κανονισμό (ΕΚ) αριθ. 1310/2002(5), αποφάσισε ότι οι διαδικασίες αντιντάμπινγκ που άρχισαν με βάση την απόφαση αριθ. 2277/96/ΕΚΑΧ της Επιτροπής(6), όπως τροποποιήθηκε τελευταία από την απόφαση αριθ. 435/2001/ΕΚΑΧ(7), και εξακολουθούν να ισχύουν, διεξάγονται σύμφωνα με τις διατάξεις του βασικού κανονισμού με ισχύ από τις 24 Ιουλίου 2002. Εξάλλου, όλα τα μέτρα αντιντάμπινγκ που προκύπτουν από εκκρεμούσες έρευνες αντιντάμπινγκ διέπονται από τις διατάξεις του βασικού κανονισμού από τις 24 Ιουλίου 2002.(3) Το Δεκέμβριο 2002, η Επιτροπή άρχισε ενδιάμεση επανεξέταση μετά από αίτημα της Eucoke-EEIG (ο "αιτών"), που υποβλήθηκε εξ ονόματος των παραγωγών που αντιπροσωπεύουν μεγάλο μέρος της συνολικής κοινοτικής παραγωγής τεμαχίων οπτάνθρακα με διάμετρο μεγαλύτερη των 80 mm, σύμφωνα με το άρθρο 11 παράγραφος 3 του βασικού κανονισμού.(4) Αφού απέσυρε την αίτησή του ο αιτών, η Επιτροπή πρότεινε στο Συμβούλιο την περάτωση της ενδιάμεσης επανεξέτασης.(5) Εντούτοις, κατά την έρευνα της ενδιάμεσης επανεξέτασης σχετικά με την περίοδο από την 1η Οκτωβρίου 2001 έως τις 30 Σεπτεμβρίου 2002 ("περίοδος έρευνας"), υποβλήθηκαν στην Επιτροπή πληροφορίες σχετικά με μεταβολή των συνθηκών αγοράς που σημειώθηκαν μετά την περίοδο έρευνας (ήτοι από την 1η Οκτωβρίου 2002 έως τις 30 Σεπτεμβρίου 2003) που μπορεί να δικαιολογήσουν την αναστολή των μέτρων που ισχύουν επί του παρόντος, σύμφωνα με το άρθρο 14 παράγραφος 4 του βασικού κανονισμού. Συνεπώς, η Επιτροπή εξέτασε κατά πόσο δικαιολογείτο η εν λόγω αναστολή.Β. ΑΙΤΙΟΛΟΓΗΣΗ(6) Το άρθρο 14 παράγραφος 4 του βασικού κανονισμού προβλέπει ότι, για το κοινοτικό συμφέρον, μπορούν να ανασταλούν τα μέτρα αντιντάμπινγκ με την αιτιολογία ότι μεταβλήθηκαν οι συνθήκες αγοράς σε βαθμό τέτοιο που θα ήταν απίθανο η ζημία να επαναληφθεί συνεπεία της εν λόγω αναστολής, υπό τον όρο ότι παρέχεται η ευκαιρία στον κοινοτικό κλάδο παραγωγής να υποβάλει σχόλια και ότι τα σχόλια αυτά λαμβάνονται υπόψη. Το άρθρο 14 παράγραφος 4 διευκρινίζει εξάλλου ότι τα εν λόγω μέτρα αντιντάμπινγκ μπορούν να επαναθεσπιστούν ανά πάσα στιγμή εάν παύσει να υπάρχει ο λόγος αναστολής τους.(7) Κατά την έρευνα της ενδιάμεσης επανεξέτασης, ορισμένα ενδιαφερόμενα μέρη ισχυρίστηκαν ότι κατά το χρονικό διάστημα που μεσολάβησε μετά την περίοδο έρευνας, η κατάσταση της αγοράς μεταβλήθηκε εντυπωσιακά. Οι ισχυρισμοί βασίστηκαν στην έλλειψη προσφοράς του υπό εξέταση προϊόντος και στο υψηλό επίπεδο τιμών που εφήρμοσαν οι εμπορευόμενοι στην κοινοτική αγορά.(8) Δεδομένης της σοβαρότητας αυτών των ισχυρισμών, η Επιτροπή διεξήγαγε περαιτέρω έρευνα για να εκτιμήσει την πρόσφατη εξέλιξη των ποσοτήτων και των τιμών του υπό εξέταση προϊόντος για την περίοδο μεταξύ 1ης Οκτωβρίου 2002 και 30 Σεπτεμβρίου 2003. Όλα τα ενδιαφερόμενα μέρη είχαν την ευκαιρία να εκφράσουν τις απόψεις τους. Όλα τα ενδιαφερόμενα μέρη συνεργάστηκαν με τη νέα έρευνα, αν και οι χρήστες συνεργάστηκαν σε μικρότερο βαθμό.(9) Όσον αφορά τις πληροφορίες που υπέβαλε ο συνεργαζόμενος εισαγωγέας και επιβεβαίωσαν οι χρήστες, αναφέρθηκε αύξηση που κυμαίνεται μεταξύ 20 % και 50 % της τιμής του υπό εξέταση προϊόντος που εισάγεται από την ΛΔΚ για την υπό εξέταση περίοδο. Αυτή η τάση της τιμής επιβεβαιώθηκε από τον κοινοτικό κλάδο παραγωγής. Η χαλυβουργία, που δεν αποτελεί ενδιαφερόμενο μέρος της διαδικασίας, ανέφερε επίσης αύξηση κατά 76 % των τιμών όλων των τύπων οπτάνθρακα.(10) Δεδομένου ότι οι κοινοτικοί χρήστες δεν αγοράζουν το υπό εξέταση προϊόν απευθείας από την ΛΔΚ, αλλά από εμπορευόμενους που δεν κάνουν ακριβή διάκριση της καταγωγής του προϊόντος, οι πληροφορίες για τις ποσότητες του υπό εξέταση προϊόντος βασίστηκαν στα πορίσματα ενός εξειδικευμένου περιοδικού που ονομάζεται The Coke Market Report και αναγνωρίζεται ως αξιόπιστη πηγή πληροφόρησης για την αγορά οπτάνθρακα. Αυτό το δημοσίευμα ανέφερε μείωση των εισαγωγών από την ΛΔΚ από 15,5 εκατομμύρια τόνους για όλους τους τύπους οπτάνθρακα το 2002 σε 12 εκατομμύρια τόνους το 2003, ήτοι μείωση κατά 23 %. Η μείωση αυτή οφείλεται κυρίως στην πρόσφατη μεταβολή της πολιτικής των κινεζικών αρχών που αποφάσισαν να κατευθύνουν την κινεζική παραγωγή προς την εγχώρια αγορά για να αντιμετωπίσουν την αυξανόμενη εγχώρια ζήτηση, μειώνοντας τον αριθμό των εξαγωγικών αδειών που χορηγούνται στους κινέζους εξαγωγείς. Μια περαιτέρω μείωση των εισαγωγών από τη ΛΔΚ κατά 6,5 εκατομμύρια τόνους αναμένεται να σημειωθεί για το 2004, παρόλο που αυτή η πληροφορία δεν έχει ακόμα επιβεβαιωθεί δεδομένου ότι οι κινεζικές αρχές δεν έχουν ακόμη εκδώσει τις άδειες. Λόγω του μειωμένου αριθμού εξαγωγικών αδειών που εκδίδουν οι κινεζικές αρχές, αναμένεται περαιτέρω αύξηση κατά 19 % της τιμής του υπό εξέταση προϊόντος το 2004. Δεδομένου ότι η σημαντική μεταβολή των προμηθειών του υπό εξέταση προϊόντος οφείλεται σε μεταβολή της πολιτικής που εφαρμόζουν οι κινεζικές αρχές, δεν υπάρχουν πληροφορίες που να επιτρέπουν στην Επιτροπή να υποθέσει ότι οι εν λόγω μεταβολές θα έχουν μόνιμη μορφή.(11) Όσον αφορά τον κοινοτικό κλάδο παραγωγής, πρέπει να σημειωθεί ότι μετά την επιβολή των μέτρων το 2000 η κατάσταση του κοινοτικού κλάδου παραγωγής έχει σημειώσει βελτίωση. Ο όγκος των πωλήσεων και της παραγωγής μειώθηκαν ελαφρώς, όπως και η κοινοτική κατανάλωση, αλλά οι τιμές πώλησης σημείωσαν σημαντική άνοδο. Οι επενδύσεις αυξήθηκαν κατά ένα τρίτο και η απασχόληση κατά 10 %. Μόνο το μερίδιο αγοράς παρέμεινε σταθερό (33 %) αλλά αυτό οφείλεται στην εμφάνιση νέων εξαγωγικών χωρών όπως η Τσεχική Δημοκρατία και η Πολωνία, ενώ το κινεζικό μερίδιο αγοράς μειώθηκε κατά περισσότερο από 10 εκατοστιαίες μονάδες και αντιπροσώπευε το 9 % της κοινοτικής αγοράς κατά την περίοδο έρευνας. Η κατάσταση σχετικά με το κέρδος σημείωσε επίσης βελτίωση, παρόλο που δεν επιτεύχθηκε ακόμα το ποσοστό κέρδους 10,5 % που αποτελούσε το στόχο της απόφασης αριθ. 2730/2000/ΕΚΑΧ. Ο κοινοτικός κλάδος παραγωγής κέρδισε ωστόσο 17 εκατοστιαίες μονάδες μετά το έτος 2000 και κατέστη αποδοτικός κατά την περίοδο έρευνας. Επιπλέον, όσον αφορά την κατάσταση μετά την περίοδο έρευνας (ήτοι από την 1η Οκτωβρίου 2002 έως τις 30 Σεπτεμβρίου 2003), πρέπει να σημειώσουμε ότι, παρόλο που οι κοινοτικοί παραγωγοί ανέφεραν αύξηση της παραγωγής και των πωλήσεων στην κοινοτική αγορά κατά 20 % και 40 % αντίστοιχα, δεδομένου ότι οι κοινοτικοί παραγωγοί παράγουν μόνο το εν τρίτον της ζήτησης της κοινοτικής αγοράς για το υπό εξέταση προϊόν, οι εισαγωγές από την ΛΔΚ εξακολουθούν να έχουν θεμελιώδη σημασία για την προμήθεια της κοινοτικής αγοράς.Γ. ΣΥΜΠΕΡΑΣΜΑ(12) Εν κατακλείδι, δεδομένης της προσωρινής μεταβολής των συνθηκών της αγοράς, και ιδίως του υψηλού επιπέδου των τιμών του υπό εξέταση προϊόντος που εφαρμόζονται στην κοινοτική αγορά, που είναι πολύ υψηλότερο από το ζημιογόνο επίπεδο που διαπιστώθηκε κατά την αρχική έρευνα, σε συνδυασμό με την, κατά τους ισχυρισμούς, έλλειψη προσφοράς του υπό εξέταση προϊόντος, θεωρείται ότι η ζημία που σχετίζεται με τις εισαγωγές του υπό εξέταση προϊόντος καταγωγής ΛΔΚ δεν είναι πιθανόν να επαναληφθεί συνεπεία της αναστολής των μέτρων, που θα είναι προς όφελος της Κοινότητας. Συνεπώς προτείνεται να ανασταλούν τα ισχύοντα μέτρα για περίοδο εννέα μηνών σύμφωνα με το άρθρο 14 παράγραφος 4 του βασικού κανονισμού.(13) Σύμφωνα με το άρθρο 14 παράγραφος 4 του βασικού κανονισμού, η Επιτροπή ενημέρωσε τον κοινοτικό κλάδο παραγωγής σχετικά με την πρόθεσή της να αναστείλει τα ισχύοντα μέτρα αντιντάμπινγκ. Ο κοινοτικός κλάδος παραγωγής είχε την ευκαιρία να υποβάλει σχόλια. Ο κοινοτικός κλάδος παραγωγής δεν εξέφρασε αντίθεση ως προς την αναστολή των ισχυόντων μέτρων αντιντάμπινγκ.(14) Συνεπώς η Επιτροπή θεωρεί ότι πληρούνται όλοι οι όροι για την αναστολή του δασμού αντιντάμπινγκ που επιβλήθηκε στο υπό εξέταση προϊόν, σύμφωνα με το άρθρο 14 παράγραφος 4 του βασικού κανονισμού. Ως εκ τούτου, ο δασμός αντιντάμπινγκ που επιβλήθηκε με την απόφαση αριθ. 2730/2000/ΕΚΑΧ θα πρέπει να ανασταλεί για περίοδο εννέα μηνών.(15) Η Επιτροπή θα συνεχίσει να παρακολουθεί την ανάπτυξη των εισαγωγών και τις τιμές του υπό εξέταση προϊόντος. Εάν κάποια στιγμή δημιουργηθεί κατάσταση κατά την οποία θα σημειωθεί εκ νέου αύξηση των ποσοτήτων του υπό εξέταση προϊόντος σε τιμές ντάμπινγκ από την ΛΔΚ και συνεπώς πρόκληση ζημίας στον κοινοτικό κλάδο παραγωγής, η Επιτροπή θα επανακαθιερώσει τον δασμό αντιντάμπινγκ με την κατάργηση της παρούσας αναστολής,ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:Άρθρο 1Αναστέλλεται για περίοδο εννέα μηνών ο οριστικός δασμός αντιντάμπινγκ που επιβλήθηκε με την απόφαση αριθ. 2730/2000/ΕΚΑΧ στις εισαγωγές τεμαχίων οπτάνθρακα με διάμετρο μεγαλύτερη των 80 mm που υπόκεινται στο κωδικό ΣΟ ex 2704 00 19 (κωδικός Taric 2704 00 19 10 ), καταγωγής Λαϊκής Δημοκρατίας της Κίνας.Άρθρο 2Η παρούσα απόφαση αρχίζει να ισχύει την επόμενη ημέρα από τη δημοσίευσή της στην Επίσημη Εφημερίδα της Ευρωπαϊκής Ένωσης.Βρυξέλλες, 18 Μαρτίου 2004.Για την ΕπιτροπήPascal LamyΜέλος της Επιτροπής(1) ΕΕ L 56 της 6.3.1996, σ. 1.(2) ΕΕ L 305 της 7.11.2002, σ. 1.(3) ΕΕ L 316 της 15.12.2000, σ. 30.(4) ΕΕ L 149 της 7.6.2002, σ. 3.(5) ΕΕ L 192 της 20.7.2002, σ. 9.(6) ΕΕ L 308 της 29.11.1996, σ. 11.(7) ΕΕ L 63 της 3.3.2001, σ. 14.


Avis juridique important

|

31998D0592

98/592/ΕΚ: Απόφαση του Συμβουλίου της 15ης Οκτωβρίου 1998 για τη χορήγηση συμπληρωματικής μακροοικονομικής χρηματοδοτικής συνδρομής στην Ουκρανία

Επίσημη Εφημερίδα αριθ. L 284 της 22/10/1998 σ. 0045 - 0046

ΑΠΟΦΑΣΗ ΤΟΥ ΣΥΜΒΟΥΛΙΟΥ της 15ης Οκτωβρίου 1998 για τη χορήγηση συμπληρωματικής μακροοικονομικής χρηματοδοτικής συνδρομής στην Ουκρανία (98/592/ΕΚ)ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,Έχοντας υπόψη:τη συνθήκη για την ίδρυση της Ευρωπαϊκής Κοινότητας, και ιδίως το άρθρο 235,την πρόταση της Επιτροπής (1),τη γνώμη του Ευρωπαϊκού Κοινοβουλίου (2),Εκτιμώντας:ότι η Επιτροπή ζήτησε τη γνώμη της νομισματικής επιτροπής προτού υποβάλει την πρότασή της 7ότι η Ουκρανία έχει αναλάβει την υλοποίηση ριζικών πολιτικών και οικονομικών μεταρρυθμίσεων και καταβάλλει σημαντικές προσπάθειες για τη δημιουργία ελεύθερης οικονομίας 7ότι η Ουκρανία και οι Ευρωπαϊκές Κοινότητες και τα κράτη μέλη τους έχουν υπογράψει συμφωνία εταιρικής σχέσης και συνεργασίας που θα συμβάλει στην ανάπτυξη σχέσεων πλήρους συνεργασίας 7ότι οι αρχές της Ουκρανίας ζήτησαν τη χρηματοδοτική συνδρομή διεθνών χρηματοδοτικών οργανισμών, της Κοινότητας και άλλων διμερών χορηγών 7ότι η Ουκρανία και το Διεθνές Νομισματικό Ταμείο (ΔΝΤ) συμφώνησαν την υλοποίηση μακροοικονομικού προγράμματος για την περίοδο από τον Ιούλιο του 1998 έως τον Ιούνιο του 2001, το οποίο θα υποστηριχθεί με «Διευρυμένο πιστωτικό μηχανισμό» (ΔΠΜ) ύψους περίπου 2,3 δισεκατομμυρίων USD 7 ότι η Παγκόσμια Τράπεζα αναμένεται ότι θα χορηγήσει επίσης στην Ουκρανία συνολικά δάνεια ύψους 2,1 δισεκατομμυρίων USD για την περίοδο του προγράμματος 7ότι, εκτός από τους χρηματοδοτικούς πόρους που ενδέχεται να χορηγηθούν από το ΔΝΤ και την Παγκόσμια Τράπεζα και, μετά την αφαίρεση των μη εκταμιευθέντων ποσών που έχουν αναληφθεί από διμερείς χορηγούς στο πλαίσιο προηγούμενων προγραμμάτων, εξακολουθούν να υφίστανται χρηματοδοτικές ανάγκες ύψους 2,2 δισεκατομμυρίων USD που πρέπει να καλυφθούν για την περίοδο ισχύος του προγράμματος προκειμένου να ενισχυθούν οι στόχοι που συνδέονται με τις κυβερνητικές προσπάθειες μεταρρύθμισης 7 ότι αναμένονται επίσημες και ιδιωτικές χορηγήσεις από άλλους διμερείς χορηγούς 7ότι, με τις αποφάσεις 94/940/ΕΚ (3) και 95/442/ΕΚ (4), το Συμβούλιο ενέκρινε τη χορήγηση μακροοικονομικής συνδρομής προς την Ουκρανία συνολικού ύψους 285 εκατομμυρίων Ecu, προκειμένου να στηρίξει τα προηγούμενα μακροοικονομικά προγράμματα αυτής της χώρας 7 ότι απαιτείται, ωστόσο, η χορήγηση πρόσθετης οικονομικής ενίσχυσης στο πλαίσιο του υφιστάμενου προγράμματος για τη στήριξη του ισοζυγίου πληρωμών, την ενίσχυση των συναλλαγματικών αποθεμάτων και τη διευκόλυνση της διαρθρωτικής προσαρμογής της χώρας αυτής 7ότι η χορήγηση από την Κοινότητα μακροπρόθεσμου συμπληρωματικού δανείου στην Ουκρανία αποτελεί κατάλληλο μέτρο για την άμβλυνση των εξωτερικών χρηματοδοτικών περιορισμών της χώρας αυτής 7ότι έχουν αναληφθεί δεσμεύσεις, από τις αρχές της Ουκρανίας, την Ομάδα των Επτά και την Ευρωπαϊκή Ένωση στα πλαίσια του μνημονίου συμφωνίας που υπεγράφη στις 21 Δεκεμβρίου 1995, με σκοπό το κλείσιμο του πυρηνικού σταθμού του Τσέρνομπιλ έως το έτος 2000 7ότι η διαχείριση αυτού του δανείου πρέπει να γίνει από την Επιτροπή 7ότι η συνθήκη δεν προβλέπει για την έκδοση της παρούσας απόφασης εξουσίες διαφορετικές από εκείνες του άρθρου 235,ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:Άρθρο 1 1. Η Κοινότητα χορηγεί στην Ουκρανία μακροπρόθεσμη δανειακή διευκόλυνση ύψους έως 150 εκατομμύρια Ecu σε κεφάλαιο και μέγιστης διάρκειας 10 ετών, προκειμένου να εξασφαλιστεί η βιωσιμότητα του ισοζυγίου πληρωμών, να ενισχυθούν τα συναλλαγματικά αποθέματα της χώρας και να διευκολυνθεί η εφαρμογή των αναγκαίων διαρθρωτικών μεταρρυθμίσεων.2. Για το σκοπό αυτό, η Επιτροπή εξουσιοδοτείται να δανειστεί, εξ ονόματος της Ευρωπαϊκής Κοινότητας, τους απαραίτητους πόρους που θα διατεθούν στην Ουκρανία υπό μορφή δανείου.3. Η Επιτροπή διαχειρίζεται το δάνειο αυτό σε στενή συνεργασία με τη νομισματική επιτροπή και κατά τρόπο που να συμβιβάζεται με τις συμφωνίες που έχουν συναφθεί μεταξύ του ΔΝΤ και της Ουκρανίας.Άρθρο 2 1. Η Επιτροπή εξουσιοδοτείται να συμφωνήσει με τις αρχές της Ουκρανίας, αφού ζητήσει τη γνώμη της νομισματικής επιτροπής, τους όρους οικονομικής πολιτικής που θα συνοδεύουν το δάνειο. Οι όροι αυτοί πρέπει να συμβιβάζονται με τις συμφωνίες που αναφέρονται στο άρθρο 1 παράγραφος 3.2. Η Επιτροπή ελέγχει σε τακτά χρονικά διαστήματα, σε συνεργασία με τη νομισματική επιτροπή και στο πλαίσιο στενού συντονισμού με το ΔΝΤ, εάν η οικονομική πολιτική της Ουκρανίας συμβαδίζει με τους στόχους του δανείου και εάν πληρούνται οι σχετικοί όροι.Άρθρο 3 1. Το δάνειο θα χορηγηθεί στην Ουκρανία τουλάχιστον σε δύο δόσεις. Με την επιφύλαξη του άρθρου 2, η εκταμίευση της πρώτης δόσης θα εξαρτηθεί από την επίτευξη ικανοποιητικής προόδου όσον αφορά την εφαρμογή του μακροοικονομικού προγράμματος που έχει συμφωνηθεί με το ΔΝΤ στο πλαίσιο του υφιστάμενου ΔΠΜ ή οποιαδήποτε άλλης εναλλακτικής συμφωνίας χορήγησης πιστώσεων.2. Με την επιφύλαξη του άρθρου 2, η εκταμίευση της ή των επόμενων δόσεων θα πραγματοποιηθεί ανάλογα με την ικανοποιητική εφαρμογή του διακανονισμού της παραγράφου 1 και όχι νωρίτερα από την πάροδο ενός τριμήνου από την εκταμίευση της πρώτης δόσης.3. Τα κεφάλαια θα καταβληθούν στην Εθνική Τράπεζα της Ουκρανίας.Άρθρο 4 1. Οι δανειοληπτικές και δανειοδοτικές πράξεις που αναφέρονται στο άρθρο 1 διενεργούνται βάσει της ίδιας τοκοφόρου ημερομηνίας και δεν συνεπάγονται για την Κοινότητα ούτε μετατροπή των προθεσμιών λήξης τους ούτε ανάληψη κινδύνου συναλλάγματος ή επιτοκίου ή οποιοδήποτε άλλο εμπορικό κίνδυνο.2. Εάν το ζητήσει η Ουκρανία, η Επιτροπή θα λάβει τα δέοντα μέτρα προκειμένου να συμπεριληφθεί στους όρους του δανείου ρήτρα πρόωρης εξόφλησης και οι σχετικές προϋποθέσεις.3. Κατόπιν αιτήματος της Ουκρανίας και εφόσον οι περιστάσεις επιτρέπουν τη βελτίωση του επιτοκίου των δανείων, η Επιτροπή μπορεί να προβεί στην αναχρηματοδότηση του συνόλου ή μέρους των αρχικών δανειοληψιών ή στην αναδιάταξη των αντίστοιχων χρηματοδοτικών όρων τους. Οι πράξεις αναχρηματοδότησης ή αναδιάταξης διενεργούνται σύμφωνα με τους προβλεπόμενους στην παράγραφο 1 όρους και δεν έχουν ως αποτέλεσμα την παράταση της μέσης διάρκειας των σχετικών δανειοληψιών ή την αύξηση του κεφαλαίου, που οφείλεται κατά την ημερομηνία αναχρηματοδότησης ή αναδιάταξης υπολογιζομένου βάσει των τρεχουσών συναλλαγματικών ισοτιμιών.4. Όλα τα έξοδα που συνεπάγεται για την Κοινότητα η σύναψη και η εκτέλεση των πράξεων που αναφέρονται στην παρούσα απόφαση επιβαρύνουν την Ουκρανία.5. Η νομισματική επιτροπή ενημερώνεται για την εξέλιξη των πράξεων που αναφέρονται στις παραγράφους 2 και 3 τουλάχιστον μία φορά το χρόνο.Άρθρο 5 Τουλάχιστον μία φορά το χρόνο, η Επιτροπή υποβάλλει στο Ευρωπαϊκό Κοινοβούλιο και στο Συμβούλιο έκθεση η οποία περιέχει αξιολόγηση σχετικά με την εφαρμογή της παρούσας απόφασης.Βρυξέλλες, 15 Οκτωβρίου 1998.Για το ΣυμβούλιοΟ ΠρόεδροςW. SCHάSSEL(1) ΕΕ C 386 της 20. 12. 1997, σ. 10.(2) ΕΕ C 80 της 16. 3. 1998, σ. 29.(3) ΕΕ L 366 της 31. 12. 1994, σ. 32.(4) ΕΕ L 258 της 28. 10. 1995, σ. 63.


title: 2005/696/EK, Ευρατόμ: Απόφαση του Συμβουλίου, της 3ης Οκτωβρίου 2005, για τροποποίηση του πρωτοκόλλου περί του Οργανισμού του Δικαστηρίου, ώστε να καθορισθούν οι προϋποθέσεις και τα όρια της επανεξέτασης των αποφάσεων του Πρωτοδικείου από το Δικαστήριο

text:
               11.10.2005

               EL

               Επίσημη Εφημερίδα της Ευρωπαϊκής Ένωσης

               L 266/60

      ΑΠΌΦΑΣΗ ΤΟΥ ΣΥΜΒΟΥΛΊΟΥ

   της 3ης Οκτωβρίου 2005
   για τροποποίηση του πρωτοκόλλου περί του Οργανισμού του Δικαστηρίου, ώστε να καθορισθούν οι προϋποθέσεις και τα όρια της επανεξέτασης των αποφάσεων του Πρωτοδικείου από το Δικαστήριο
   (2005/696/ΕΚ, Ευρατόμ)
   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη:
   τη συνθήκη για την ίδρυση της Ευρωπαϊκής Κοινότητας, και ιδίως το άρθρο 225 παράγραφοι 2 και 3 και το άρθρο 245 δεύτερο εδάφιο,
   τη συνθήκη για την ίδρυση της Ευρωπαϊκής Κοινότητας Ατομικής Ενέργειας, και ιδίως το άρθρο 140 Α παράγραφοι 2 και 3 και το άρθρο 160 δεύτερο εδάφιο,
   την αίτηση του Δικαστηρίου της 12ης Σεπτεμβρίου 2003,
   τη γνώμη του Ευρωπαϊκού Κοινοβουλίου της 10ης Φεβρουαρίου 2004,
   τη γνώμη της Επιτροπής της 11ης Φεβρουαρίου 2005,
   Εκτιμώντας τα ακόλουθα:

               (1)

               Το άρθρο 225 παράγραφοι 2 και 3 της συνθήκης ΕΚ, όπως τροποποιήθηκε από το άρθρο 2 σημείο 31 της συνθήκης της Νίκαιας, ορίζει τα ακόλουθα:
               «2.   Το Πρωτοδικείο είναι αρμόδιο να αποφαίνεται επί προσφυγών που ασκούνται κατά των αποφάσεων των δικαιοδοτικών τμημάτων τα οποία συνιστώνται κατ’ εφαρμογή του άρθρου 225 Α.
               Οι αποφάσεις που εκδίδει το Πρωτοδικείο δυνάμει της παρούσας παραγράφου μπορούν κατ’ εξαίρεση να επανεξετάζονται από το Δικαστήριο, σύμφωνα με τους όρους και τους περιορισμούς που προβλέπονται από τον Οργανισμό, εφόσον υπάρχει σοβαρός κίνδυνος να θιγεί η ενότητα ή η συνοχή του κοινοτικού δικαίου.
               3.   Το Πρωτοδικείο είναι αρμόδιο να αποφαίνεται επί προδικαστικών ζητημάτων, τα οποία του υποβάλλονται δυνάμει του άρθρου 234, σε συγκεκριμένους τομείς που καθορίζονται από τον Οργανισμό.
               Όταν το Πρωτοδικείο κρίνει ότι η υπόθεση συνεπάγεται την έκδοση απόφασης επί αρχής, η οποία ενδέχεται να θίξει την ενότητα ή τη συνοχή του κοινοτικού δικαίου, δύναται να παραπέμπει την υπόθεση στο Δικαστήριο προκειμένου να αποφανθεί επ’ αυτής.
               Οι αποφάσεις που εκδίδει το Πρωτοδικείο επί προδικαστικών θεμάτων είναι δυνατόν κατ’ εξαίρεση να επανεξετάζονται από το Δικαστήριο, σύμφωνα με τους όρους και τους περιορισμούς που προβλέπει ο Οργανισμός, εφόσον υπάρχει σοβαρός κίνδυνος να θιγεί η ενότητα ή η συνοχή του κοινοτικού δικαίου».

               (2)

               Το άρθρο 3 σημείο 13 της συνθήκης της Νίκαιας επιφέρει παρόμοια τροποποίηση στο άρθρο 140 Α παράγραφοι 2 και 3 της συνθήκης ΕΚΑΕ.

               (3)

               Οι τροποποιήσεις αυτές ελήφθησαν εν μέρει υπόψη στο άρθρο 62 του πρωτοκόλλου περί του Οργανισμού του Δικαστηρίου, το οποίο έχει ως εξής: «Στις περιπτώσεις που προβλέπονται στο άρθρο 225 παράγραφοι 2 και 3 της συνθήκης ΕΚ και στο άρθρο 140 Α παράγραφοι 2 και 3 της συνθήκης ΕΚΑΕ, ο πρώτος γενικός εισαγγελέας μπορεί, εφόσον κρίνει ότι υφίσταται σοβαρός κίνδυνος να θιγεί η ενότητα ή η συνοχή του κοινοτικού δικαίου, να προτείνει το Δικαστήριο να επανεξετάσει την απόφαση του Πρωτοδικείου.
               Η πρόταση πρέπει να υποβάλλεται εντός μηνός από της εκδόσεως της αποφάσεως του Πρωτοδικείου. Το Δικαστήριο αποφασίζει, εντός μηνός από της υποβολής της προτάσεως του πρώτου γενικού εισαγγελέα, εάν συντρέχει λόγος να επανεξετασθεί ή όχι η απόφαση».

               (4)

               Σύμφωνα με τη δήλωση αριθμός 13 που επισυνάπτεται στην τελική πράξη της συνθήκης της Νίκαιας, πρέπει να θεσπιστούν οι διατάξεις σχετικά με την επανεξέταση των αποφάσεων του Πρωτοδικείου επί των αποφάσεων των δικαιοδοτικών τμημάτων και επί προδικαστικών ζητημάτων οι οποίες θα καθορίσουν:

                           «—

                           τον ρόλο των διαδίκων, στη διαδικασία ενώπιον του Δικαστηρίου, ώστε να διασφαλίζονται τα δικαιώματά τους,

                           —

                           τις συνέπειες της διαδικασίας επανεξέτασης για το εκτελεστό της απόφασης του Πρωτοδικείου,

                           —

                           τις συνέπειες της απόφασης του Δικαστηρίου για τη διαφορά μεταξύ των διαδίκων.»,

         ΑΠΟΦΑΣΙΖΕΙ:
   Άρθρο 1
   Μεταξύ των άρθρων 62 και 63 του πρωτοκόλλου περί του Οργανισμού του Δικαστηρίου παρεμβάλλονται τα ακόλουθα άρθρα:

      «Άρθρο 62α
      Το Δικαστήριο αποφαίνεται επί των ζητημάτων που αποτελούν το αντικείμενο της επανεξετάσεως σύμφωνα με τη διαδικασία του κατεπείγοντος βάσει της δικογραφίας που του έχει διαβιβάσει το Πρωτοδικείο.
      Οι ενδιαφερόμενοι οι οποίοι αναφέρονται στο άρθρο 23 του παρόντος οργανισμού καθώς και, στις περιπτώσεις του άρθρου 225 παράγραφος 2 της συνθήκης ΕΚ και του άρθρου 140 Α παράγραφος 2 της συνθήκης ΕΚΑΕ, οι διάδικοι της ενώπιον του Πρωτοδικείου δίκης έχουν δικαίωμα να καταθέσουν ενώπιον του Δικαστηρίου υπομνήματα ή γραπτές παρατηρήσεις επί των ζητημάτων που αποτελούν το αντικείμενο της επανεξετάσεως εντός της τασσομένης προς τούτο προθεσμίας.
      Το Δικαστήριο μπορεί, προτού αποφανθεί, να αποφασίσει τη διεξαγωγή προφορικής διαδικασίας.
      Άρθρο 62β
      Στις περιπτώσεις του άρθρου 225 παράγραφος 2 της συνθήκης ΕΚ και του άρθρου 140 Α παράγραφος 2 της συνθήκης ΕΚΑΕ, με την επιφύλαξη των άρθρων 242 και 243 της συνθήκης ΕΚ, η πρόταση επανεξετάσεως και η απόφαση περί κινήσεως της διαδικασίας επανεξετάσεως δεν έχουν ανασταλτικό αποτέλεσμα. Εάν το Δικαστήριο διαπιστώσει ότι η απόφαση του Πρωτοδικείου θίγει την ενότητα ή τη συνοχή του κοινοτικού δικαίου, αναπέμπει την υπόθεση ενώπιον του Πρωτοδικείου, το οποίο δεσμεύεται από τα νομικά ζητήματα τα οποία έλυσε το Δικαστήριο· το Δικαστήριο μπορεί να υποδείξει τα αποτελέσματα της αποφάσεως του Πρωτοδικείου τα οποία πρέπει να θεωρηθούν οριστικά ως προς τους διαδίκους. Ωστόσο, αν η λύση της διαφοράς απορρέει, λαμβανομένου υπόψη του αποτελέσματος της επανεξετάσεως, από τις διαπιστώσεις περί των πραγματικών περιστατικών στις οποίες στηρίχθηκε η απόφαση του Πρωτοδικείου, το Δικαστήριο αποφαίνεται οριστικώς επί της διαφοράς.
      Στις περιπτώσεις του άρθρου 225 παράγραφος 3 της συνθήκης ΕΚ και του άρθρου 140 Α παράγραφος 3 της συνθήκης ΕΚΑΕ, ελλείψει προτάσεων επανεξετάσεως ή αποφάσεων περί κινήσεως της διαδικασίας επανεξετάσεως η απάντηση ή οι απαντήσεις του Δικαστηρίου στα ζητήματα που του ετέθησαν παράγουν αποτελέσματα κατά τη λήξη των προθεσμιών που προβλέπονται προς το σκοπό αυτό στο άρθρο 62 δεύτερο εδάφιο. Σε περίπτωση κινήσεως διαδικασίας επανεξετάσεως, η απάντηση ή οι απαντήσεις που αποτελούν το αντικείμενο της επανεξετάσεως παράγουν αποτελέσματα κατά τη λήξη της διαδικασίας αυτής, εκτός αν το Δικαστήριο αποφασίσει άλλως. Εάν το Δικαστήριο διαπιστώσει ότι η απόφαση του Πρωτοδικείου θίγει την ενότητα ή τη συνοχή του κοινοτικού δικαίου, η απάντηση του Δικαστηρίου επί του ζητήματος ή των ζητημάτων που αποτελούν το αντικείμενο της επανεξετάσεως υποκαθιστά την απάντηση του Πρωτοδικείου».

   Άρθρο 2
   Η παρούσα απόφαση παράγει αποτελέσματα την ημέρα της δημοσίευσής της στην Επίσημη Εφημερίδα της Ευρωπαϊκής Ένωσης.

      Λουξεμβούργο, 3 Οκτωβρίου 2005.

            Για το Συμβούλιο

            Ο Πρόεδρος

         D. ALEXANDER